**OBRAZLOŽENJE OPĆEG DIJELA DRŽAVNOG PRORAČUNA**

**REPUBLIKE HRVATSKE ZA PRVO POLUGODIŠTE 2025. GODINE**

**MAKROEKONOMSKA KRETANJA U PRVOM POLUGODIŠTU**

**2025. GODINE**

Hrvatsko gospodarstvo nastavlja bilježiti stope rasta među najvišim u europodručju. Međugodišnje povećanje realnog BDP-a u prvom polugodištu 2025. iznosilo je 3,2%. Promatrajući visokofrekventne podatke, u prvoj polovici 2025. zabilježen je realni međugodišnji rast prometa u trgovini na malo od 4,4% te rast obujma industrijske proizvodnje od 4,3%, dok su građevinski radovi u istom razdoblju povećani za 9,1% na međugodišnjoj razini. Što se tiče sektora turizma, zabilježen je međugodišnji rast broja turističkih noćenja od 4,2%. Istovremeno, podaci o osiguranicima Hrvatskog zavoda za mirovinsko osiguranje ukazuju na nastavak povoljnih trendova na tržištu rada. Prvo polugodište 2025. obilježeno je i ponovnim blagim jačanjem inflatornih pritisaka u uvjetima ublažavanja monetarnih politika središnjih banaka. Prosječna inflacija potrošačkih cijena iznosila je 3,5%.

Tablica 1. Osnovni makroekonomski pokazatelji Republike Hrvatske

*Izvor: Državni zavod za statistiku, Hrvatska narodna* *banka*

U prvom tromjesečju ostvaren realni međugodišnji rast od 2,9%, koji je potom ubrzao na 3,4% u drugom tromjesečju 2025. Pozitivan doprinos kretanju realnog BDP-a u prvom polugodištu 2025. došao je od rasta domaće potražnje, dok je neto inozemna potražnja pridonijela negativno. Gledajući pojedinačne komponente s rashodne strane, najveći pozitivan doprinos povećanju realnog BDP-a u prvom polugodištu 2025. stigao je od međugodišnjeg rasta potrošnje kućanstava od 2,8% te izvoza roba i usluga od 3,4%.

Promatrano s proizvodne strane, u prvom polugodištu 2025. zabilježen je rast bruto dodane vrijednosti od 3,1%. Pritom je najveći pozitivan doprinos ostvaren od međugodišnjeg povećanja bruto dodane vrijednosti uslužnom sektoru, a posebno trgovini, prijevozu, smještaju te pripremi i usluživanju hrane (rast od 3,1%). Pozitivan doprinos dao je i međugodišnji rast građevinarstva (+7,2%) i prerađivačke industrije (+3,3%).

Grafikon 1. Realni međugodišnji rast bruto domaćeg proizvoda

*Izvor: Državni zavod za statistiku*

Podaci za prvo polugodište 2025. ukazuju na nastavak povoljnih kretanja na tržištu rada. Naime, u prvih šest mjeseci ove godine nastavljen je rast sezonski prilagođenog broja osiguranika Hrvatskog zavoda za mirovinsko osiguranje (HZMO), uz istovremeno smanjenje sezonski prilagođenog broja nezaposlenih registriranih kod Hrvatskog zavoda za zapošljavanje, koji se nalazi na povijesnom minimumu. Prosječan broj registriranih nezaposlenih iznosio je 85 tisuća, dok je broj osiguranika HZMO-a porastao za 3,0% na međugodišnjoj razini. Nadalje, tijekom prve polovice 2025. potražnja za radom (mjerena pomoću OVI[[1]](#footnote-1) indeksa) nastavila se smanjivati, što ukazuje na postupno hlađenje tržišta rada.

Prosječna mjesečna bruto plaća u prvom polugodištu 2025. iznosila je 1.988 EUR te je nominalno povećana 11,2%, a realno 7,4%, dok je prosječna mjesečna neto plaća iznosila 1.432 EUR i zabilježila nominalni rast od 10,4% te realni rast od 6,7% u odnosu na isto razdoblje 2024.

Rastu potrošačkih cijena najviše je pridonio međugodišnji rast cijena hrane i bezalkoholnih pića od 5,1%. Ukoliko se iz indeksa potrošačkih cijena isključe komponente energija te hrana, piće i duhan, u prvom polugodištu 2025. se bilježi međugodišnji porast preostalih komponenti od 3,2%.

Grafikon 2. Indeks potrošačkih cijena, međugodišnja promjena

  
*Izvor: Državni zavod za statistiku*

Prvo polugodište 2025. obilježeno je nastavkom smanjenja referentnih kamatnih stopa središnjih banaka. Likvidnost domaćeg financijskog sustava zadržala se na visokim razinama.

Prema preliminarnim podacima, u prvom tromjesečju 2025. zabilježen je negativan saldo tekućeg i kapitalnog računa bilance plaćanja u iznosu od 3,7 milijardi EUR, što je pogoršanje salda za 0,9 milijardi EUR u usporedbi s istim razdobljem prethodne godine. Promatramo li posljednja četiri tromjesečja, ostvaren je negativan saldo tekućeg i kapitalnog računa platne bilance u iznosu od 0,8% BDP-a, odnosno 1,0 postotni bod manje nego u cijeloj 2024. godini.

U prva tri mjeseca 2025. godine nastavljeno je smanjenje inozemne zaduženosti RH na međugodišnjoj razini. Prema posljednje dostupnim podacima, u ožujku 2025. bruto inozemni dug iznosio je 57,8 milijardi EUR. U odnosu na isti mjesec prethodne godine, bruto inozemni dug zabilježio je pad od 5,2 milijarde EUR. Najveći doprinos njegovom međugodišnjem smanjenju došao je od smanjenja duga središnje banke. Izraženo relativno, bruto inozemni dug krajem ožujka iznosio je 66,7% BDP-a, što predstavlja smanjenje od 12,1 postotnog boda na međugodišnjoj razini.

**PRIHODI DRŽAVNOG PRORAČUNA**

Na ostvarenje prihoda državnog proračuna u prvom polugodištu 2025. utjecala su pozitivna kretnja gospodarske aktivnosti te fiskalni učinci porezne reforme koja je stupila na snagu 1. siječnja 2025. kao i paket mjera koje je Vlada donijela za pomoć kućanstvima i gospodarstvu u vrijeme inflatornih pritisaka. Izmjenom Zakona o PDV-u podignut je prag za ulazak u sustav PDV-a s 40.000 na 50.000 eura. Izmjenama Zakona o doprinosima, poslodavcima je ukinuto oslobođenje od obveze plaćanja doprinosa u trajanju do 5 godina za zdravstveno osiguranje mladih zaposlenika do 30 godina. Međutim, i dalje je ostalo na snazi oslobođenje od doprinosa za obvezno zdravstveno osiguranje na plaću radnika koji se prvi put zapošljava (osoba bez radnog staža) do jedne godine.

Značajan učinak na prihode proračuna imala su i sredstva pomoći institucija i tijela EU. To se ponajprije odnosi na sredstva iz Mehanizma za oporavak i otpornost, kojima se jača oporavak i otpornost gospodarstva i sredstva novog Višegodišnjeg financijskog okvira 2021. – 2027.

Ukupni prihodi državnog proračuna u prvom polugodištu 2025. godine ostvareni su u iznosu od 15 milijardi eura, što čini 45,5% godišnjeg plana, a na međugodišnjoj razini bilježe rast od 7%.

**Prihodi poslovanja**

Prihodi poslovanja ostvareni su u iznosu od 15 milijardi eura ili 45,5% godišnjeg plana. Njihova najznačajnija kategorija su porezni prihodi koji bilježe međugodišnje povećanje od 5,1% u odnosu na isto razdoblje 2024. i iznose 8,5 milijardi eura ili 46,1% godišnjeg plana.

***Porez na dobit***

Prihodi od poreza na dobit iznose 1,6 milijardi eura ili 58,1% godišnjeg plana. Istodobno, ovi prihodi bilježe međugodišnje smanjenje od 2,4%. Izvršenje ovih prihoda posljedica je kretanja dobiti poduzetnika tijekom 2024. godine. Naime, prihod od poreza na dobit u tekućoj godini uplaćuje se temeljem poslovanja poduzetnika prethodne godine.

***Porez na dodanu vrijednost***

Prihod od poreza na dodanu vrijednost, ostvaren je u iznosu od 5,4 milijarde eura ili 43,4% godišnjeg plana, čime na međugodišnjoj razini bilježi povećanje od 9,2%. Takvo kretanje prvenstveno je rezultat rasta osobne i turističke potrošnje, a koja uključuje i inflatorne učinke.

**Grafikon 3: Kretanje prihoda od poreza na dodanu vrijednost u prvom polugodištu 2024. i 2025. godine**



***Posebni porezi i trošarine***

Prihodi od posebnih poreza i trošarina iznose 1,3 milijarde eura ili 46,1% godišnjeg plana te bilježe međugodišnje povećanje od 8,4%. Povećanje je zabilježeno uslijed povećanja intenziteta prometa i potrošnje pojedinih trošarinskih proizvoda. Iznosom najvažniji trošarinski oblik jest trošarina na energente i električnu energiju koji u prvih šest mjeseci ove godine iznosi 666,8 milijuna eura te bilježi povećanje od 11,9% na međugodišnjoj razini. Međugodišnji rast bilježi i većina ostalih prihoda od trošarina i posebnih poreza: poseban porez na osobne automobile, ostala motorna vozila, plovila i zrakoplove (2,9%), trošarine na alkohol i alkoholna pića (4,4%), trošarine na duhanske proizvode (6,2%) i poseban porez na bezalkoholna pića (31,3%).

***Ostali porezi na robu i usluge***

Prihodi od ostalih poreza na robu i usluge ostvareni su u iznosu od 52,7 milijuna eura ili 51% godišnjeg plana, što je na međugodišnjoj razini povećanje od 12,3%. Ovu skupinu poreznih prihoda čine prihodi od poreza na osiguranje od automobilske odgovornosti i kasko osiguranja.

***Porez na dobitke od igara na sreću i ostali porezi od igara na sreću***

Prihod od poreza na dobitke od igara na sreću i ostali porezi od igara na sreću u prvom polugodištu 2025. iznose 38,3 milijuna eura. U odnosu na isto razdoblje prethodne godine bilježe smanjenje od 3,2%.

***Porez na međunarodnu trgovinu i transakcije***

Prihodi od poreza na međunarodnu trgovinu i transakcije ostvareni su u iznosu od 45,1 milijun eura ili na razini od 54,1% godišnjeg plana te bilježi međugodišnje povećanje od 11,3%.

***Doprinosi***

Prihodi od doprinosa u prvom polugodištu 2025. ostvareni su u iznosu od 2,8 milijardi eura ili na razini od 50,5% godišnjeg plana odnosno bilježe međugodišnje povećanje od 19,2%. Uplaćeni prihodi od doprinosa za zapošljavanje iznose 346,6 tisuća eura. Kretanje prihoda od doprinosa rezultat je stanja na tržištu rada, odnosno rasta plaća i zaposlenosti.

***Prihodi od pomoći***

Ukupni prihodi od pomoći, u čijoj strukturi najveći dio čine prihodi od pomoći međunarodnih organizacija te institucija i tijela EU, iznose 1,2 milijarde eura te su ostvareni na razini od 32,8% godišnjeg plana. Od 1. siječnja 2025. promijenjena je metodologija priznavanja prihoda od EU pomoći. Naime, od 1. siječnja prihode od EU pomoći u državnom proračunu pratimo na novčanoj osnovi na način da se isti evidentiraju u razdoblju kada su refundirani iz proračuna EU ili kada se može napraviti prijeboj potraživanja za EU pomoći sa sredstvima unaprijed naplaćenog EU predujma. Zahtjevi za plaćanje Europskoj komisiji podnose se tijekom cijele godine s time da se većina iznosa potražuje u trećem i četvrtom kvartalu kada se i očekuju priljevi iz proračuna EU. Osim toga, kategorija prihoda od pomoći uključuje i manji dio prihoda od pomoći od inozemnih vlada, pomoći iz drugih proračuna, pomoći od ostalih subjekata unutar općeg proračuna, pomoći proračunskim korisnicima iz proračuna koji im nije nadležan, pomoći iz državnog proračuna temeljem prijenosa EU sredstava te prijenosa između proračunskih korisnika istog proračuna.

***Prihodi od imovine***

Prihodi od imovine sastoje se od prihoda od financijske imovine, prihoda od nefinancijske imovine te prihoda od kamata na dane zajmove. Ovi prihodi u prvom polugodištu 2025. iznose 213 milijuna eura, a ostvareni su na razini od 37,3% godišnjeg plana. Smanjenje ovih prihoda na međugodišnjoj razini proizlazi iz manje uplaćenih prihoda od financijske imovine, posebno prihoda od kamata na depozite po viđenju, nego li je to bilo godinu ranije.

***Prihodi od upravnih i administrativnih pristojbi, pristojbi po posebnim propisima i naknada***

Ovi prihodi ostvareni su u iznosu od 564,8 milijuna eura ili na razini od 47,7% godišnjeg plana. Pritom prihodi od upravnih i administrativnih pristojbi iznose 83,2 milijuna eura ili 47,5% godišnjeg plana, dok prihodi po posebnim propisima, koji uključuju i dio namjenskih prihoda proračunskih korisnika, iznose 354,7 milijuna eura ili 48,1% godišnjeg plana. Na međugodišnjoj razini, prihodi od upravnih i administrativnih pristojbi rastu 4,1%, a prihodi po posebnim propisima 10,4%. Od 2025. godine u ovu kategoriju prihoda ubrajaju se i prihodi od naknada za priređivanje igara na sreću. Oni iznose 126,8 milijuna eura i ostvareni su na razini od 46,5% godišnjeg plana.

***Prihodi od prodaje proizvoda i roba te pruženih usluga i prihodi od donacija***

Prihodi od prodaje proizvoda i roba te pruženih usluga i prihodi od donacija u cijelosti su vlastiti prihodi proračunskih korisnika. Pritom su prihodi od prodaje proizvoda i roba te pruženih usluga ostvareni u iznosu od 95,6 milijuna eura ili 44,1% godišnjeg plana dok su prihodi od donacija iznosili 17,5 milijuna eura, čime su već u prvom polugodištu premašili godišnji planirani iznos.

***Prihodi od HZZO-a temeljem ugovornih obveza***

Prihodi od HZZO-a temeljem ugovornih obveza u prvom polugodištu 2025. iznose 1,5 milijardi eura te su ostvareni na razini od 49,8% godišnjeg plana odnosno bilježe međugodišnji rast od 20,5%. Ovi prihodi odnose se na ustanove u zdravstvu u državnom vlasništvu, a od 1. siječnja 2024. uključuju i prihode općih županijskih bolnica za koje su osnivačka prava sa županija i grada Zagreba prenesena na državu.

***Prihodi od kazni, upravnih mjera i ostali prihodi***

Prihodi od kazni, upravnih mjera i ostali prihodi ostvareni su u iznosu od 83,1 milijuna eura, te su u odnosu na 2024. godinu manji za 55,5%. Ovo smanjenje proizlazi iz baznog efekta prethodne godine, kada je HEP uplatio prihod od prodaje plina u iznosu od 120 milijuna eura, temeljem Odluke o izmjenama Odluke o osiguranju zaliha plina na teritoriju Republike Hrvatske[[2]](#footnote-2), a koju je Vlada Republike Hrvatske donijela u siječnju 2024. godine.

**Prihodi od prodaje nefinancijske imovine**

Prihodi od prodaje nefinancijske imovine u prvom polugodištu 2025. ostvareni su u iznosu od 22,9 milijuna eura, pri čemu najveći dio čine prihodi od prodaje zaliha (11,8 milijuna eura). Ostvareni su na razini od 25,3% planiranog iznosa za 2025. godinu. Preostali dio čine prihodi od prodaje proizvedene dugotrajne imovine, odnosno stambenih i poslovnih objekata, postrojenja i opreme te prijevoznih sredstava dok manji dio čine prihodi od prodaje zemljišta.

**Tablica 2: Ukupni prihodi državnog proračuna u prvom polugodištu 2024. i 2025.**



**RASHODI DRŽAVNOG PRORAČUNA**

Ukupni rashodi Državnog proračuna Republike Hrvatske za 2025. godinu planirani su u iznosu od 37,0 milijardi eura, od čega rashodi poslovanja 34,2 milijarde eura, a rashodi za nabavu nefinancijske imovine 2,8 milijardi eura.

**Tablica 3: Kretanje rashoda u 2024. i 2025. godini**



Izvršenje ukupnih rashoda državnog proračuna u prvom polugodištu 2025. godine iznosi 16,9 milijardi eura, što čini 45,7% planiranih rashoda za 2025. godinu. Rashodi poslovanja izvršeni su u iznosu od 16,3 milijarde eura, odnosno 47,6% planiranih rashoda poslovanja, dok su rashodi za nabavu nefinancijske imovine izvršeni u iznosu od 628,0 milijuna eura, odnosno 22,1% plana.

Najznačajniji rashodi u prvom polugodištu 2025. godine izvršeni su unutar programa Mirovine i mirovinska primanja u iznosu od 4,4 milijarde eura, od čega se 4,3 milijarde eura odnosi na rashode za mirovine. Za rashode za zaposlene, uključujući rashode za zaposlene u osnovnim i srednjim školama, izdvojeno je 4,1 milijardu eura.

Rashodi u prvom polugodištu 2025. povezani uz sanaciju posljedica katastrofe uzrokovane potresima koji su 2020. godine pogodili Republiku Hrvatsku i to potres na području Grada Zagreba, Krapinsko-zagorske županije i Zagrebačke županije iz ožujka 2020. i potres na području Sisačko-moslavačke županije, Zagrebačke županije i Karlovačke županije iz prosinca 2020. godine iznosili su 412,5 milijuna eura.

Za sanaciju štete uzrokovane potresom na području Grada Zagreba, Krapinsko-zagorske županije i Zagrebačke županije utrošen je iznos od 264,5 milijuna eura, dok je za sanaciju štete uzrokovane potresom na području Sisačko-moslavačke županije, Zagrebačke i Karlovačke županije iz prosinca 2020. godine utrošeno 147,9 milijuna eura.

Na rashodovnu stranu državnog proračuna utjecali su i troškovi provedbe mjera Vlade Republike Hrvatske za zaštitu kućanstava i gospodarstva od rasta cijena. Rashodi državnog proračuna za provedbu navedenih mjera u prvom polugodištu 2025. godine izvršeni su u iznosu od 318,8 milijuna eura i uključuju isplatu jednokratnih novčanih primanja korisnicima mirovina, korisnicima prava u sustavu socijalne skrbi i pružateljima socijalnih usluga te korisnicima u sustavu skrbi o hrvatskim braniteljima, isplatu potpora poljoprivrednicima, prijevoznicima, studentima i studentskim centrima. Uz navedeno, subvencionirane su i krajnje cijene plina kućanstvima i mikro, malim i srednjim poduzetnicima, dana je potpora poduzećima za tranziciju na energetski i resursno učinkovito gospodarstvo, podmirene su naknade za energente te su isplaćene naknade za ugroženog kupca energenata.

Rashodi evidentirani na izvorima financiranja Europske unije u prvom polugodištu 2025. godine izvršeni su u iznosu od 1,3 milijarde eura. Uz navedeno, u prvom polugodištu 2025. godine rashodi evidentirani na izvoru financiranja zajma u okviru Nacionalnog plana oporavka i otpornosti izvršeni su u iznosu od 213,7 milijuna eura.

Ukupni rashodi državnog proračuna u prvom polugodištu 2025. godine veći su za 1,8 milijardi eura ili 11,8% u odnosu na isto razdoblje prethodne godine.

Na povećanje rashoda u promatranom periodu utjecalo je:

* povećanje izdvajanja za rashode za zaposlene (uključujući rashode za zaposlene u osnovnim i srednjim školama) u iznosu od 492,6 milijuna eura, što je najvećim dijelom rezultat pune primjene Zakona o plaćama u državnoj službi i javnim službama (Narodne novine, broj 155/23.) te drugih propisa kojima se reguliraju plaće zaposlenika u državnoj službi i javnim službama,
* povećanje izvršenja mirovina u iznosu od 435,6 milijuna eura prvenstveno radi usklađivanja mirovina ostvarenih prema općem i posebnim propisima od 1. siječnja 2025. za 3,03% i prenesenog kumuliranog učinka promjene broja i strukture korisnika mirovina te usklađivanja mirovina iz 2024. godine,
* povećanje izvršenja naknada u socijalnoj skrbi u iznosu od 336,7 milijuna eura najvećim dijelom zbog povećanog izvršenja inkluzivnog dodatka,
* povećanje izdvajanja za materijalne rashode u resoru Ministarstva zdravstva u iznosu od 204,8 milijuna što je najvećim dijelom rezultat povećanog izvršenja rashoda po osnovi utroška lijekova i potrošnog medicinskog materijala kod zdravstvenih ustanova.

**1. Rashodi po ekonomskoj klasifikaciji**

**Rashodi poslovanja**


Rashodi poslovanja u prvom polugodištu 2025. godine izvršeni su u iznosu od 16,3 milijarde eura, odnosno 47,6% planiranih sredstava te su u odnosu na isto razdoblje prethodne godine povećani za 11,8%.

**Tablica 4: Rashodi poslovanja u 2024. i 2025. godini**



U strukturi rashoda poslovanja najveći udio od 35,5% čine naknade građanima i kućanstvima na temelju osiguranja i druge naknade, a slijede pomoći dane u inozemstvo i unutar općeg proračuna s udjelom od 21,4% te rashodi za zaposlene s udjelom od 18,9%.

**Grafikon 4: Struktura izvršenja rashoda poslovanja u prvom polugodištu 2025. godine po skupinama rashoda ekonomske klasifikacije**

******

***Rashodi za zaposlene***

Rashodi za zaposlene u prvom polugodištu 2025. godine izvršeni su u iznosu od 3,1 milijardu eura što predstavlja 50,1% planiranih rashoda za zaposlene. U odnosu na isto razdoblje prethodne godine povećani su za 14,5% odnosno 388,7 milijuna eura.

Rashodi za zaposlene u osnovnim i srednjim školama, koji se od 2020. godine iskazuju u okviru skupine 36 *Pomoći dane u inozemstvo i unutar općeg proračuna* u prvom polugodištu 2025. godine izvršeni su u iznosu od 1,0 milijardu eura. U odnosu na isto razdoblje prethodne godine povećani su za 11,3% odnosno 103,9 milijuna eura.

Uključivanjem navedenog iznosa u ukupne rashode za zaposlene, isti su u prvom polugodištu 2025. godine izvršeni u iznosu od 4,1 milijardu eura te su u odnosu na isto razdoblje 2024. godine povećani za 13,7% odnosno 492,6 milijuna eura.

Kao što je već uvodno spomenuto, navedeno povećanje je rezultat pune primjene Zakona o plaćama u državnoj službi i javnim službama (Narodne novine, broj 155/23.) te drugih propisa kojima se reguliraju plaće zaposlenika u državnoj službi i javnim službama.

***Materijalni rashodi***

Materijalni rashodi u prvom polugodištu 2025. godine izvršeni su u iznosu od 1,6 milijardi eura, što predstavlja 42,6% planiranih sredstava. U odnosu na isto razdoblje prethodne godine povećani su za 273,8 milijuna eura odnosno 20,8% što je najvećim dijelom rezultat povećanog izvršenja rashoda po osnovi utroška lijekova i potrošnog medicinskog materijala kod zdravstvenih ustanova.

**Tablica 5: Materijalni rashodi u 2024. i 2025. godini**



Unutar skupinematerijalni rashodinajznačajniji iznos od 663,4 milijuna eura odnosi se na *Rashode za usluge*. Rashodi za usluge najvećim dijelom izvršeni su unutar programa Sigurnost građana i prava na zdravstvene usluge, programa Javni red, sigurnost i upravne poslove, programa Visoko obrazovanje, programa Djelatnost carinskog i poreznog sustava. U odnosu na isto razdoblje prethodne godine rashodi za usluge veći su za 14,8%, odnosno 85,4 milijuna eura.

*Rashodi lijekova i potrošnog medicinskog materijala kod zdravstvenih ustanova* izvršeni su u iznosu od 540,3 milijuna eura što predstavlja 58,0% planiranih sredstava. U okviru ovih rashoda iznos od 356,6 milijuna eura odnosi se na rashode za lijekove, dok se iznos od 183,8 milijuna eura odnosi na rashode potrošnog medicinskog materijala. U 2025. godini u primjeni je novi Pravilnik o proračunskom računovodstvu i Računskom planu (Narodne novine, broj 158/23. i 154/24.) temeljem kojeg je, radi bolje transparentnosti i boljeg praćenja zaliha, obveza te rashoda za lijekove i potrošni medicinski materijal, otvorena nova podskupina Materijalnih rashoda 325 Rashodi lijekova i potrošnog medicinskog materijala kod zdravstvenih ustanova.

S obzirom da su do kraja 2024. godine rashodi za lijekove te pomoćni i sanitetski materijal zdravstvenih ustanova evidentirani unutar skupine 322 *Rashodi za materijal i energiju* isti suu prvom polugodištu 2025. godine izvršeni za 65,5% manje u odnosu na isto razdoblje prethodne godine te iznose 190,9 milijuna eura. U okviru ovih rashoda najznačajniji iznosi odnose se na rashode za energiju 82,3 milijuna eura te 40,6 milijuna eura za materijal i sirovine.

*Naknade troškova zaposlenima* izvršene su u iznosu od 116,1 milijun eura što predstavlja 43,6% planiranih sredstava. U okviru ovih rashoda najznačajniji iznos od 79,2 milijuna eura odnosi se na naknade za prijevoz, za rad na terenu i odvojeni život, dok se 26,7 milijuna eura odnosi na rashode za službena putovanja.

***Financijski rashodi***

Financijski rashodi u prvom polugodištu 2025. godine izvršeni su u iznosu od 802,7 milijuna eura, što predstavlja 67,1% planiranih rashoda za 2025. godinu te su u odnosu na isto razdoblje prethodne godine veći za 3,3% odnosno 25,7 milijuna eura.

**Tablica 6: Financijski rashodi u 2024. i 2025. godini**



Najveći udio u ukupnom izvršenju financijskih rashoda od 92,1% čine rashodi za kamate, odnosno rashodi za kamate na izdane vrijednosne papire i kamate za primljene kredite i zajmove koji su u odnosu na isto razdoblje prethodne godine veći za 1,4%. Ostali financijski rashodi ostvareni su u iznosu od 63,6 milijuna eura, što predstavlja 37,4% planiranih rashoda za 2025. godinu.

***Subvencije***

Rashodi za subvencije u prvom polugodištu 2025. godine izvršeni su u iznosu od 709,0 milijuna eura, što predstavlja 39,4% planiranih sredstava. U odnosu na isto razdoblje prethodne godine rashodi za subvencije smanjeni su za 29,3% odnosno 293,4 milijuna eura prvenstveno radi smanjenog izdvajanja za subvencije unutar resora Ministarstva gospodarstva. Naime, u 2025. godini se zbog stabilizacije tržišta i osiguranja potrebne količine plina više nisu planirala sredstva za osiguranje dostatne zaliha plina u skladištu PSP Okoli za koje je u prvom polugodištu 2024. godine isplaćen iznos od 298,5 milijuna eura.

Najznačajniji iznos subvencija u prvom polugodištu 2025. godine isplaćen je unutar resora Ministarstva poljoprivrede, šumarstava i ribarstva u ukupnom iznosu od 340,8 milijuna eura i to najvećim dijelom unutar programa Poljoprivreda i Ruralni razvoj za koje je izdvojeno 337,7 milijuna eura.

U okviru programa Poljoprivreda izdvojeno je 193,9 milijuna eura od čega je 157,0 milijuna eura rashoda evidentirano na izvorima financiranja Europske unije dok je 37,0 milijuna eura financirano iz nacionalnih sredstava. Unutar navedenog programa najvećim dijelom isplaćuju se subvencije za izravna plaćanja poljoprivrednim proizvođačima te izravna plaćanja u poljoprivredi i mjere uređenja tržišta poljoprivrednih proizvoda.

Za program Ruralni razvoj u prvom polugodištu 2025. godine izdvojeno je 143,8 milijuna eura, od čega 122,0 milijuna eura iz fondova Europske unije i 21,8 milijuna eura iz nacionalnih sredstava. Program Ruralni razvoj, osim na ovoj skupini rashoda, planira se i izvršava i na ostalim skupinama rashoda. U prvom polugodištu 2025. godine ukupno je za program Ruralni razvoj (sve skupine rashoda) izdvojeno 226,0 milijuna eura, od čega je 178,0 milijuna eura evidentirano na izvorima financiranja Europske unije.

Subvencije unutar resora Ministarstva gospodarstva u prvom polugodištu 2025. godine izvršene su u ukupnom iznosu od 116,5 milijuna eura i to najvećim dijelom za podmirenje naknade za energente u iznosu od 109,9 milijuna eura temeljem Uredbe Vlade Republike Hrvatske o otklanjanju poremećaja na domaćem tržištu energije.


Subvencije u resoru Ministarstva mora, prometa i infrastruktureu prvom polugodištu 2025. godine izvršene su u iznosu od 78,8 milijuna eura. Za poticanje redovitih pomorskih putničkih i brzobrodskih linija utrošeno je 35,6 milijuna eura, dok je za provedbu ugovora o koncesijama (Bina-Istra, Autocesta Zagreb - Macelj) utrošeno 16,3 milijuna eura. Nadalje, za očuvanje prometne povezanosti regija (domaći linijski zračni prijevoz) isplaćeno je 11,1 milijun eura.

U resoru Ministarstva rada, mirovinskoga sustava, obitelji i socijalne politike unutar programa Aktivna politika tržišta rada u prvom polugodištu 2025. godine isplaćeno je 78,6 milijuna eura subvencija i to najvećim dijelom za provedbu projekta Program učinkoviti ljudski potencijali 2021.-2027. unutar kojeg se provode potprojekti Mjere aktivne politike zapošljavanja i Mjere aktivne politike zapošljavanja za mlade.

***Pomoći dane u inozemstvo i unutar općeg proračuna***

Pomoći dane u inozemstvo i unutar općeg proračuna u prvom polugodištu 2025. godine izvršene su u iznosu od 3,5 milijardi eura, odnosno 44,7% planiranih sredstava. U odnosu na isto razdoblje prethodne godine pomoći dane u inozemstvo i unutar općeg proračuna povećane su za 13,8% odnosno 424,3 milijuna eura.

**Grafikon 5: Struktura izvršenja pomoći dane u inozemstvo i unutar općeg proračuna u prvom polugodištu 2025. godine**



*Pomoći dane u inozemstvo* u prvom polugodištu 2025. godine izvršene su u iznosu od 447,3 milijuna eura od čega se najznačajniji iznos od 414,2 milijuna eura odnosi na doprinos Republike Hrvatske proračunu Europske unije.

*Pomoći lokalnoj i područnoj (regionalnoj) samoupravi* u prvom polugodištu 2025. godine izvršene su u iznosu od 1,8 milijardi eura, od čega se najznačajniji iznos od 1,0 milijardu eura odnosi na rashode za zaposlene osnovnih i srednjih škola. Nadalje, jedinicama lokalne i područne (regionalne) samouprave u prvom polugodištu 2025. godine isplaćeno je i:

* 237,9 milijuna eura za pomoći izravnanja za decentralizirane funkcije i fiskalnog izravnanja,
* 227,1 milijun eura pomoći temeljem prijenosa EU sredstava i to najznačajnijim dijelom unutar programa Razvoj odgojno obrazovnog sustava i Predškolski odgoj, Zaštita kulturnih dobara, Regionalna konkurentnost i urbani razvoj, Poticanje razvoja turizma te Podizanje kvalitete i dostupnosti socijalne skrbi,
* 42,0 milijuna eura za fiskalnu održivost dječjih vrtića,
* 41,0 milijun eura pomoći za prehranu za učenike u osnovnim školama,
* 20,5 milijuna eura za obavljanje poslova ureda državne uprave u županijama i
* 11,6 milijuna eura za javni međumjesni prijevoz za učenike.

*Pomoći izvanproračunskim korisnicima državnog proračuna* izvršene su u iznosu od 1,1 milijardu eura, od čega Hrvatskom zavodu za zdravstveno osiguranje 392,7 milijuna eura, 308,4 milijuna eura Hrvatskim cestama d.o.o., Hrvatskim autocestama d.o.o. i HŽ Infrastrukturi d.o.o. za pripadajući dio naknade u cijeni goriva. Nadalje, za financiranje i sufinanciranje građenja, modernizaciju i obnovu željezničke infrastrukture izdvojeno je 111,4 milijuna eura, dok je za upravljanje, organizaciju i regulaciju željezničkog prometa te poticanje željezničkog putničkog prijevoza izdvojeno 59,7 milijuna eura.

***Naknade građanima i kućanstvima na temelju osiguranja i druge naknade***

Naknade građanima i kućanstvima na temelju osiguranja i druge naknade u prvom polugodištu 2025. godine izvršene su u iznosu od 5,8 milijardi eura, što predstavlja 51,5% planiranih sredstava, a u usporedbi s istim razdobljem prethodne godine povećane su za 833,8 milijuna eura, odnosno 16,9%.

**Tablica 7: Rashodi za naknade građanima i kućanstvima na temelju osiguranja i druge naknade u 2024. i 2025. godini**



Najveći iznos rashoda u ovoj skupini odnosi se na program *Mirovine i mirovinska primanja* koji je izvršen u iznosu od 4,4 milijarde eura, od čega su rashodi za mirovine izvršeni u iznosu od 4,3 milijarde eura. Rashodi za mirovine financirani iz izvora financiranja 11 Opći prihodi i primici izvršeni su u iznosu od 1,6 milijardi eura, od čega se na mirovine ostvarene prema posebnim propisima odnosi 642,3 milijuna eura, a na mirovine ostvarene prema općem propisu 927,7 milijuna eura. Rashodi za mirovine financirani iz izvora financiranja 21 Doprinosi za mirovinsko osiguranje iznose 2,8 milijardi eura.

Dodatno je unutar navedenog programa u prvom polugodištu 2025. godine isplaćeno jednokratno novčano primanje korisnicima mirovine i korisnicima nacionalne naknade za starije osobe radi ublažavanja posljedica rasta troškova života u iznosu od 62,4 milijuna eura.

Za rashode za mirovine izdvojeno je 435,6 milijuna eura više u odnosu na isto razdoblje prethodne godine i to prvenstveno zbog:

* usklađivanja mirovina ostvarenih prema općem i posebnim propisima od 1. siječnja 2025. za 3,03%,
* prenesenog kumuliranog učinka promjene broja i strukture korisnika mirovina te usklađivanja mirovina iz 2024. godine.

*Naknade u socijalnoj skrbi* izvršene su u iznosu od 730,7 milijuna eura, od čega je za inkluzivni dodatak isplaćeno 483,8 milijuna eura, za naknade za status roditelja njegovatelja ili status njegovatelja 44,9 milijuna eura, za zajamčenu minimalnu naknadu 41,2 milijuna eura, naknadu za ugroženog kupca energenata 35,2 milijuna eura, naknade za smještaj u udomiteljsku obitelj 17,5 milijuna eura te rashode za nacionalnu naknadu za starije osobe 17,2 milijuna eura.

Naknade u socijalnoj skrbi u odnosu na isto razdoblje prethodne godine povećane su za 336,7 milijuna eura što je najvećim dijelom rezultat povećanja izdvajanja za inkluzivni dodatak radi povećanog broja korisnika. Na povećanje naknada u socijalnoj skrbi utjecalo je i povećanje osnovica za izračun socijalnih naknada na temelju odluka Vlade Republike Hrvatske koje su stupile na snagu 1. siječnja 2025. godine (Odluka o osnovici za izračun iznosa zajamčene minimalne naknade za 2025. godinu, Odluka o osnovici za izračun iznosa drugih naknada u sustavu socijalne skrbi i Odluka o osnovici za izračun iznosa naknade za rad udomitelja i iznosa opskrbnine za 2025. godinu). Također, Izmjenama i dopunama Zakona o socijalnoj skrbi (Narodne novine, broj 61/25.) koji je stupio na snagu 1. travnja 2025. povećana je adekvatnost zajamčene minimalne naknade odnosno visina zajamčene minimalne naknade za kućanstva s djecom, samohrane roditelje, jednoroditeljske obitelji i njihovu djecu te je propisano da zajamčenu minimalnu naknadu u punom, sto postotnom iznosu, primaju beskućnici bez obzira na smještaj u prihvatilištu, žrtve nasilja u obitelji i trgovanja ljudima, kao i studenti, korisnici naknade za redovito studiranje. Nadalje, navedenim Izmjenama i dopunama Zakona propisuje se priznavanje prava na jednokratnu naknadu posvojitelju za potrebe posvojenog djeteta, kao i rok od šest mjeseci od dana zasnivanja posvojenja u kojem posvojitelj ima pravo podnijeti zahtjev za priznavanje prava, te iznos naknade od 1.327,23 eura.

Za *dodatni rodiljni, roditeljski dopust i opremu za novorođeno dijete* izdvojeno je 219,6 milijuna eura. U odnosu na isto razdoblje prethodne godine izdvajanja za dodatni rodiljni, roditeljski dopust i opremu za novorođeno dijete bilježe povećanje od 50,8 milijuna eura. Navedeno povećanje rezultat je Zakona o izmjenama i dopunama Zakona o rodiljnim i roditeljskim potporama (Narodne novine, broj 34/25.) kojim se od 1. ožujka 2025. godine povećavaju naknade za roditeljske potpore, udvostručuje jednokratna novčana potpora za novorođeno dijete te se produžuje očinski dopust.

*Doplatak za djecu* izvršen je u iznosu od 98,8 milijuna eura te u odnosu na isto razdoblje prethodne godine rashodi za ovu namjenu bilježe povećanje u iznosu od 23,5 milijuna eura što je u najvećoj mjeri rezultat pune primjene Izmjena i dopuna Zakona o doplatku za djecu (Narodne novine, broj 156/23.).

*Naknade nezaposlenima* u prvom polugodištu 2025. godine izvršene su u iznosu od 80,6 milijuna eura odnosno 60,4% planiranih sredstava te u odnosu na isto razdoblje prethodne godine rashodi za ovu namjenu bilježe povećanje u iznosu od 18,7 milijuna eura. Rast je uvjetovan Izmjenama i dopunama Zakona o tržištu rada (Narodne novine, broj 152/24.) kojima je povećana osnovica za obračun naknade za nezaposlene te kojim su ublaženi uvjeti za ostvarenje prava na naknadu za mlade osobe.

*Za trajna prava* (osobna invalidnina, obiteljska invalidnina, naknade i drugo) izdvojeno je ukupno 45,7 milijuna eura što predstavlja 49,0% planiranih sredstava.

***Rashodi za donacije, kazne, naknade šteta i kapitalne pomoći***

U prvom polugodištu 2025. godine rashodi za donacije, kazne, naknade šteta i kapitalne pomoći izvršeni su u iznosu od 844,4 milijuna eura, što čini 36,8% planiranih sredstava za 2025. godinu. U odnosu na isto razdoblje prethodne godine navedeni rashodi povećani su za 9,1%, odnosno 70,3 milijuna eura.

**Tablica 8: Rashodi za donacije, kazne, naknade šteta i kapitalne pomoći u 2024. i 2025. godini**



*Tekuće i kapitalne donacije* (neprofitnim organizacijama, građanima i kućanstvima) u prvom polugodištu 2025. godine izvršene su u iznosu od 456,8 milijuna eura, od čega je najviše sredstava izdvojeno unutar programa:

* Razvoj športa u iznosu od 62,4 milijuna eura,
* Zaštita prava nacionalnih manjina u iznosu od 56,5 milijuna eura,
* Podizanje kvalitete i dostupnosti socijalne skrbi u iznosu od 43,7 milijuna eura te
* za sanaciju šteta uzrokovanih potresima u iznosu od 51,0 milijun eura.

Za *kapitalne pomoći* trgovačkim društvima, zadrugama, poljoprivrednicima i obrtnicima te kreditnim i ostalim financijskim institucijama u prvom polugodištu 2025. godine izdvojeno je 337,6 milijuna eura, od čega je 163,5 milijuna eura rashoda evidentirano na izvorima financiranja Europske unije i 51,5 milijuna eura na izvoru financiranja zajma u okviru Nacionalnog plana oporavka i otpornosti.

Najznačajnije kapitalne pomoći izdvojene su unutar programa:

* Razvoj energetskog sustava i gospodarenja ugljikovodicima u iznosu od 110,4 milijuna eura od čega se 110,3 milijuna eura odnosi na potprogram Energetska tranzicija za održivo gospodarstvo – NPOO,
* Kreditni i jamstveni programi u gospodarstvu u iznosu od 80,5 milijuna eura od čega se 79,4 milijuna eura odnosi na jamstvenu pričuvu,
* Ruralni razvoj i Ribarstvo u iznosu od 69,2 milijuna eura te
* Priprema, provedba i podrška ostvarenju strateških ciljeva za jačanje gospodarstva RH u iznosu od 30,9 milijuna eura.

***Rashodi za nabavu nefinancijske imovine***

Rashodi za nabavu nefinancijske imovine u prvom polugodištu 2025. godine izvršeni su u iznosu od 628,0 milijuna eura što predstavlja 22,1% planiranih sredstava te su u usporedbi s istim razdobljem prethodne godine povećani za 67,3 milijuna eura, odnosno 12,0%.

Najznačajnija izdvajanja izvršena su unutar razdjela:

* Ministarstva znanosti, obrazovanja i mladih u sklopu programa Visokog obrazovanja u iznosu od 95,2 milijuna eura, od čega se najznačajniji iznosi odnose na obnovu zgrada oštećenih u potresu s energetskom obnovom u sklopu Nacionalnog plana oporavka i otpornosti te obnovu infrastrukture i opreme u području obrazovanja oštećene potresom,
* Ministarstva zdravstva za program Investicije u zdravstvenu infrastrukturu u iznosu od 97,3 milijuna eura, a unutar kojeg se provode aktivnosti vezane za sanaciju šteta od potresa, izravna kapitalna ulaganja bolničkih ustanova u vlasništvu Republike Hrvatske te jačanje otpornosti zdravstvenog sustava u sklopu Nacionalnog plana oporavka i otpornosti,
* Ministarstva obrane u sklopu programa Opremanje, modernizacija i izgradnja u iznosu od 76,2 milijuna eura i to za opremanje hrvatske vojske materijalno tehničkim sredstvima te plaćanja obveze prema ugovoru za nabavu višenamjenskog borbenog aviona i opremanje borbenim vozilom pješaštva na gusjenicama,
* Ministarstva prostornoga uređenja, graditeljstva i državne imovine u iznosu od 70,1 milijun eura, od čega se 63,7 milijuna eura odnosi na obnovu i stambeno zbrinjavanje nakon potresa,
* Ministarstva unutarnjih poslova u iznosu od 59,0 milijuna eura, od čega se 30,6 milijuna eura odnosi na program Organizacija i provođenje zaštite i spašavanja u sklopu kojeg se provodi projekt Helikopterska potpora sustavu civilne zaštite za što je utrošeno 27,1 milijun eura,
* Ministarstva pravosuđa, uprave i digitalne transformacije u iznosu od 37,3 milijuna eura, od čega se 26,4 milijuna eura odnosi na program Jačanje javne uprave i pravosuđa, sprječavanje korupcije i digitalna transformacija- NPOO.

Uzimajući u obzir dinamiku i visinu izvršenih rashoda u prvom polugodištu 2025. godine, procjenjuje se da će do kraja godine biti potrebno osigurati dodatna sredstva u državnom proračunu na pojedinim skupinama rashoda i to prvenstveno unutar skupine naknade građanima i kućanstvima na temelju osiguranja i druge naknade. Unutar ove skupine rashoda dodatna sredstva je potrebno osigurati za naknade u socijalnoj skrbi radi povećanja broja korisnika inkluzivnog dodatka te povećanja osnovica za izračun socijalnih naknada na temelju odluka Vlade Republike Hrvatske, a koje su stupile na snagu 1. siječnja 2025. godine (Odluka o osnovici za izračun iznosa zajamčene minimalne naknade za 2025. godinu, Odluka o osnovici za izračun iznosa drugih naknada u sustavu socijalne skrbi i Odluka o osnovici za izračun iznosa naknade za rad udomitelja i iznosa opskrbnine za 2025. godinu). Također, dodatna sredstva potrebno je osigurati i radi povećanja adekvatnosti zajamčene minimalne naknade na temelju Izmjena i dopuna Zakona o socijalnoj skrbi koje su stupile na snagu 1. travnja 2025. kao i za dodatni rodiljni, roditeljski dopust i opremu za novorođeno dijete zbog primjene Zakona o izmjenama i dopunama Zakona o rodiljnim i roditeljskim potporama kojim se od 1. ožujka 2025. godine povećavaju naknade za roditeljske potpore, udvostručuje jednokratna novčana potpora za novorođeno dijete te se produžuje očinski dopust.

Nadalje, unutar navedene skupine rashoda dodatna sredstva potrebno je osigurati za financiranje programa Mirovine i mirovinska primanja radi primjene novog Zakona o mirovinskom osiguranju (Narodne novine, broj 96/25.) koji je stupio na snagu 1. srpnja 2025. godine. Novim Zakonom, među ostalim, promijenjena je formula usklađivanja mirovina na način da se stopa usklađivanja mirovina utvrdi kao zbroj stope promjene indeksa potrošačkih cijena i indeksa rasta plaća u prethodnom polugodištu u odnosu na polugodište koje mu prethodi u omjeru 85:15, ovisno o tome što je povoljnije, povećan je dodani staž za svako rođeno/posvojeno dijete sa sadašnjih 6 mjeseci na 12 mjeseci te je povećana najniža mirovina sa sadašnjih 103% na 106% aktualne vrijednosti mirovine. Također, novim Zakonom uveden je godišnji dodatak na mirovinu.

Do kraja 2025. godine dodatna sredstva potrebno je osigurati i za rashode za zaposlene, uključujući i rashode za zaposlene u osnovnim i srednjim školama radi povećanja osnovice za obračun plaća temeljem Dodatka IV. Kolektivnom ugovoru za državne službenike i namještenike (Narodne novine, broj 4/25.) i Odluke o visini osnovice za obračun plaća u javnim službama u 2025. godini (Narodne novine, broj 155/24.).

S druge strane, dinamika izvršenja rashoda u državnom proračunu u prvom polugodištu 2025. godine ukazuje da će se uštede ostvariti na materijalnim rashodima i rashodima za nabavu nefinancijske imovine. Spomenute uštede planiraju se preraspodijeliti na pozicije na kojima se očekuju nedostatna sredstva, dok će se preostali nedostatni iznos osigurati izmjenama i dopunama državnog proračuna za 2025. godinu.

**2. Rashodi po izvorima financiranja**

**Tablica 9: Izvršenje rashoda po izvorima financiranja**



Od ukupno izvršenih rashoda u iznosu od 16,9 milijardi eura u prvom polugodištu 2025. godine, najveći iznos od 10,4 milijarde eura financirano je iz izvora Opći prihodi i primici, dok su rashodi financirani iz izvora financiranja Doprinosi izvršeni u iznosu od 2,8 milijardi eura.

U odnosu na isto razdoblje prethodne godine, rashodi financirani iz izvora financiranja Opći prihodi i primici povećani su za 760,0 milijuna eura što je najviše rezultat povećanih izdvajanja za inkluzivni dodatak, rashode za zaposlene, uključujući rashode za zaposlene u osnovnim i srednjim školama te rashoda za mirovine.

Rashodi financirani iz izvora Prihodi za posebne namjene izvršeni su u iznosu od 1,8 milijardi eura te su u odnosu na isto razdoblje povećani za 289,0 milijuna eura.

U prvom polugodištu 2025. godine iz izvora Pomoći financirano je 1,4 milijarda eura rashoda od čega je 1,3 milijarde eura evidentirano na izvorima financiranja Europske unije.

U odnosu na isto razdoblje prethodne godine rashodi financirani iz izvora financiranja Pomoći povećani su za 181,3 milijuna eura od čega se 250,1 milijun eura odnosi na Mehanizam za oporavak i otpornost te 26,2 milijuna eura odnosi na Europski poljoprivredni fond za ruralni razvoj.


Izvor financiranja Namjenski primici od zaduživanja su u prvom polugodištu 2025. godine izvršeni u iznosu od 332,4 milijuna eura te su u odnosu na isto razdoblje prethodne godine povećani za 122,1 milijun eura što je prvenstveno rezultat evidentiranih rashoda financiranih iz sredstava zajma u okviru Nacionalnog plana oporavka i otpornosti.

**3. Rashodi po funkcijskoj klasifikaciji**

S ciljem povećanja transparentnosti korištenja proračunskih sredstava prema namjeni, u nastavku se u okviru godišnjeg izvještaja o izvršenju državnog proračuna daje prikaz rashoda po funkcijskoj klasifikaciji. Brojčane oznake i nazivi funkcijske klasifikacije preuzeti su iz međunarodne klasifikacije funkcija države (COFOG) Ujedinjenih naroda – Klasifikacija rashoda u skladu s namjenom.

U prvom polugodištu 2025. godine najveći udio rashoda državnog proračuna prema funkcijskoj klasifikaciji odnosi se na socijalnu zaštitu 35,9%, nakon čega slijede rashodi za opće javne usluge 17,4%.

**Grafikon 6: Rashodi po funkcijskoj klasifikaciji**



**PRIMICI I IZDACI DRŽAVNOG PRORAČUNA**

U razdoblju od siječnja do lipnja 2025. godine ukupni prihodi (prihodi poslovanja i prihodi od prodaje nefinancijske imovine) ostvareni su u iznosu od 15,0 milijardi eura, a rashodi (rashodi poslovanja i rashodi za nabavu nefinancijske imovine) u iznosu od 16,9 milijardu eura.

U nastavku se daje prikaz plana i izvršenja Računa prihoda i rashoda državnog proračuna i Računa financiranja za razdoblje siječanj - lipanj 2025. godine.

**Tablica 10. Račun prihoda i rashoda i Račun financiranja za razdoblje siječanj - lipanj 2025. godine**





Sljedeća tablica daje prikaz strukture plana i izvršenja Računa financiranja državnog proračuna za razdoblje siječanj - lipanj 2025. godine.

**Tablica 11. Račun financiranja**



Ukupni **Primici od financijske imovine i zaduživanja** za razdoblje siječanj - lipanj 2025. godine ostvareni su u iznosu od 7,3 milijarde eura.

U strukturi ukupnih primitaka od financijske imovine i zaduživanja, 6,2 milijarde eura odnosi se na *Primitke od izdanih financijskih instrumenata - vrijednosnih papira*, 935,7 milijuna eura na *Primitke od zaduživanja,* 198,2 milijuna eura na *Primljene povrate glavnica danih zajmova* i 304,9 tisuća eura na *Primitke od prodaje financijskih instrumenata - dionica i udjela u glavnici.*

U strukturi ***Primljenih povrata glavnica danih zajmova*** u razdoblju od siječnja do lipnja 2025. godine, 104,6 milijuna eura odnosi se na primitke (povrate) glavnice zajmova danih kreditnim i ostalim financijskim institucijama u javnom sektoru, 51,9 milijuna eura na primitke (povrate) glavnice zajmova danih trgovačkim društvima i obrtnicima izvan javnog sektora, 18,8 milijuna eura na povrate zajmova danih drugim razinama vlasti, 15,7 milijuna eura na primitke (povrate)

glavnice zajmova danih trgovačkim društvima u javnom sektoru, 7,1 milijun eura na primitke (povrate) glavnice zajmova danih neprofitnim organizacijama, građanima i kućanstvima.

U okviru podskupine *Primici (povrati) glavnice zajmova danih kreditnim i ostalim financijskim institucijama u javnom sektoru* evidentiran je povrat sredstava u iznosu od 104,6 milijuna eura temeljem Ugovora o zajmu zaključenog u listopadu 2023. godine s Hrvatskom bankom za obnovu i razvitak.

U okviru podskupine *Primici (povrati) glavnice zajmova danih trgovačkim društvima i obrtnicima izvan javnog sektora* evidentiran je iznos od 51,9 milijuna eura, od čega se 49,6 milijuna eura odnosi na povrate malih i mikro zajmova i drugih financijskih instrumenata iz Operativnog programa Konkurentnost i kohezija te Programa za ruralni razvoj koje provodi Hrvatska agencija za malo gospodarstvo, inovacije i investicije (HAMAG-BICRO).

U okviru podskupine *Povrat zajmova danih drugim razinama vlasti* ostvareni su primici u iznosu od 18,8 milijuna eura, od čega se iznos od 15,7 milijuna eura odnosi na povrate beskamatnih zajmova isplaćenih jedinicama lokalne i područne (regionalne) samouprave i Hrvatskom zavodu za zdravstveno osiguranje u razdoblju od 2020. do 2022. s ciljem ublažavanja posljedica krize uzrokovane epidemijom koronavirusa i potresa koji su pogodili područje pojedinih jedinica lokalne i područne (regionalne) samouprave te po osnovi nemogućnosti podmirenja dospjelih obveza po pravomoćnim sudskim i upravnim odlukama ili nagodbama isplaćenih JLP(R)S tijekom 2025. godine.

Nadalje, iznos od 2,7 milijuna eura odnosi na refundaciju sredstava Hrvatskih voda za zajmove Razvojne banke Vijeća Europe (CEB) i Europske investicijske banke (EIB) za projekte financiranja vodno-komunalne infrastrukture.

U okviru podskupine *Primici (povrati) glavnice zajmova danih neprofitnim organizacijama, građanima i kućanstvima* ostvareni su primici u iznosu od 7,1 milijun eura, od čega se 4,1 milijun eura odnosi na povrat zajmova dodijeljenih od strane Agencije za pravni promet i posredovanje nekretninama (APN) po Programu društveno poticajne stanogradnje, dok se 2,5 milijuna eura odnosi na povrat zajmova dodijeljenih od strane Ministarstva hrvatskih branitelja za stambeno zbrinjavanje hrvatskih branitelja.

***Primici od izdanih financijskih instrumenata - vrijednosnih papira*** u izvještajnom razdoblju ostvareni su uiznosu od 6,2 milijarde eura, a odnose se na obveznice izdane na tuzemnom i inozemnom tržištu kapitala u iznosu od 5,0 milijardi eura te na izdane tuzemne trezorske zapise u iznosu od 1,2 milijarde eura (neto efekt).

Republika Hrvatska je u veljači 2025. izdala euroobveznicu na međunarodnom tržištu kapitala u ukupnom nominalnom iznosu od 2,0 milijarde eura uz kamatnu stopu od 3,25% i dospijećem u 2037. godini.

Republika Hrvatska je u ožujku 2025. izdala obveznice na domaćem tržištu kapitala i to obveznicu u iznosu od 1,75 milijardi eura, uz godišnju kamatnu stopu od 2,65% s dospijećem u 2027. godini te obveznicu u iznosu od 1,25 milijardi eura, uz godišnju kamatnu stopu od 3,0% s dospijećem u 2030. godini.

Također, u izvještajnom razdoblju Republika Hrvatska izdala je ukupno 4,1 milijardu eura trezorskih zapisa, od kojih je 3,1 milijardu eura izdano fizičkim osobama s rokovima dospijeća od 91 i 364 dana. U istom razdoblju otplaćeno je glavnice trezorskih zapisa u iznosu od 2,9 milijardi eura tako da je iskazan neto efekt ove promjene u gore navedenom iznosu od 1,2 milijarde eura.

***Primici od prodaje financijskih instrumenata - dionica i udjela u glavnici,*** ostvareni su u iznosu od 304,9 tisuća eura i to od prodaje dionica u vlasništvu Republike Hrvatske i u vlasništvu Hrvatskog zavoda za mirovinsko osiguranje. Sredstva od prodaje dionica uplaćena su u državni proračun od strane Centra za restrukturiranje i prodaju koji u svojstvu zakonskog zastupnika, temeljem Zakona o upravljanju državnom imovinom, upravlja dionicama i udjelima čiji je imatelj ili ovlaštenik Republika Hrvatska i Hrvatski zavod za mirovinsko osiguranje.

***U okviru primitaka od zaduživanja,*** ostvarenih u ukupnom iznosu od 935,7 milijuna eura, na podskupini *Primljeni krediti i zajmovi od međunarodnih organizacija, institucija i tijela EU te inozemnih vlada* evidentiran je primitak od 179,8 milijuna eura, na podskupini *Primljeni krediti i zajmovi od kreditnih i ostalih financijskih institucija u javnom sektoru* evidentiran primitak u iznosu od 6,0 milijuna eura dok je na podskupini *Primljeni zajmovi od drugih razina vlasti* evidentiran primitak u iznosu od 750,0 milijuna eura.

U okviru podskupine *Primljenih kredita i zajmova od međunarodnih organizacija, institucija i tijela EU te inozemnih vlada* najznačajniji iznos od 134,2 milijuna eura odnosi se na sredstva zajma dodijeljenog temeljem Ugovora o financiranju između Republike Hrvatske i Europske investicijske banke (EIB) za Projekt „Revitalizacija željezničkog sustava Republike Hrvatske“. Nadalje, u okviru iste podskupine evidentirani su primici za financijske instrumente koje provodi Hrvatske banke za obnovu i razvitak u iznosu od 22,1 milijun eura.

Primitak od 750,0 milijuna eura evidentiran u okviru skupine *Primljeni zajmovi od drugih razina vlasti*, odnosi se na primljena sredstva u iznosu od 750,0 milijuna eura temeljem Ugovora kojeg je Ministarstvo financija zaključilo s Hrvatskom agencijom za osiguranje depozita.

U razdoblju od siječnja do lipnja 2025. godine **Izdaci za financijsku imovinu i otplate zajmova** iznose 5,0 milijardi eura, od čega se najznačajniji iznos od 4,0 milijarde eura odnosi na *Izdatke za otplatu glavnice za izdane financijske instrumente - vrijednosne papire*, dok se iznos od 858,1 milijun eura odnosi na *Izdatke za otplatu glavnice primljenih kredita i zajmova*. Nadalje, iznos od 104,5 milijuna eura odnosi se na *Izdatke za ulaganja u financijske instrumente - dionice i udjele u glavnici*, a *Izdaci za dane zajmove i jamčevne pologe* izvršeni su u iznosu od 36,0 milijuna eura. Na skupini *Izdaci za ulaganja u financijske instrumente – vrijednosne papire*, evidentiran je iznos od 10,0 milijuna eura.

U strukturi ***Izdataka za dane zajmove i jamčevne pologe***, izvršenih u iznosu od 36,0 milijuna eura, iznos od 26,2 milijuna eura odnosi se na kredite za rast i razvoj, programe malih i mikro zajmova, programe ruralnog razvoja u sektoru gospodarstva, poduzetništva i poljoprivrede sufinancirano iz sredstava strukturnih i investicijskih fondova Europske unije (financijski instrumenti).

***Izdaci za ulaganja u financijske instrumente – vrijednosne papire*** izvršeni su u iznosu od 10,0 milijuna eura, a odnose se na izdatke za obveznice Republike Hrvatske koje je Ministarstvo financija otkupilo prilikom izdanja obveznica na domaćem tržištu kapitala u ožujku 2025. Temeljem Odluke Vlade Republike Hrvatske obveznice će se ustupiti hrvatskim ratnim vojnim invalidima iz Domovinskog rata, članovima uže i šire obitelji smrtno stradalog hrvatskog branitelja iz Domovinskog rata i članovima uže i šire obitelji nestalog hrvatskog branitelja iz Domovinskog rata koji imaju pravo na ustup dijela dionica čiji je imatelj Republika Hrvatska. Obveznice Republike Hrvatske ustupit će se osobama koje su podnijele zahtjev za ustup dionica u skladu s člankom 131. stavkom 5. Zakona o hrvatskim braniteljima iz Domovinskog rata i članovima njihovih obitelji (Narodne novine, broj 121/17., 98/19., 84/21. i 156/23.), pod uvjetom da to svoje pravo prethodno nisu ostvarile s iste osnove.

***Izdaci za ulaganja u financijske instrumente - dionice i udjele u glavnici*** izvršeni su u ukupnom iznosu od 104,5 milijuna eura u najvećem dijelu za uplatu u kapital Europskom mehanizmu za stabilnost (European Stability Mechanism - ESM) u iznosu od 84,5 milijuna eura.

Nadalje, iznos od 10,3 milijuna eura odnosi se na prijenos poslovnih udjela od društva 3. MAJ Rijeka 1905 d.o.o. temeljem Odluke Vlade Republike Hrvatske o namirenju dijela potraživanja Republike Hrvatske prema društvu 3. MAJ Brodogradilište d.d. prijenosom poslovnih udjela 3. MAJ Rijeka 1905 d.o.o. iz prosinca 2024. godine.

U strukturi ***Izdataka za otplatu glavnice primljenih kredita i zajmova*** koji iznose 858,1 milijun eura, 519,1 milijun eura odnosi se na *Otplatu glavnice primljenih kredita i zajmova od kreditnih i ostalih financijskih institucija izvan javnog sektora*, 254,8 milijuna eura na *Otplatu glavnice primljenih kredita i zajmova od međunarodnih organizacija, institucija i tijela EU te inozemnih vlada*, a 84,3 milijuna eura odnosi se na *Otplatu glavnice primljenih kredita i zajmova od kreditnih i ostalih financijskih institucija u javnom sektoru*.

***Izdaci za otplatu glavnice za izdane financijske instrumente - vrijednosne papire*** evidentirani su u iznosu od 4,0 milijarde eura, a odnose se na izdatke za otplatu glavnice za obveznice izdane u inozemstvu u iznosu od 1,5 milijardi eura te na izdatke za otplatu glavnice za obveznice izdane u zemlji u iznosu od 2,5 milijardi eura.

**UKUPNI MANJAK/VIŠAK OPĆEG PRORAČUNA U PRVOM POLUGODIŠTU 2025. GODINE**

U skladu s ostvarenim prihodima i izvršenim rashodima, u prvom polugodištu 2025. godine opći proračun prema nacionalnoj metodologiji ostvario je manjak u iznosu od 2 milijarde eura ili 2,2% BDP-a. Pritom je manjak državnog proračuna iznosio 1,9 milijardi eura ili 2,1% BDP-a. Izvanproračunski korisnici državnog proračuna ostvarili su višak od 139 milijuna eura ili 0,2% BDP-a, dok su jedinice lokalne i područne (regionalne) samouprave te županijske uprave za ceste zabilježile manjak od 211 milijuna eura ili 0,2% BDP-a.

**Tablica 12: Ukupni manjak/višak državnog proračuna**



**Tablica 13: Ukupni manjak/višak općeg proračuna**



1. *Online Vacancy Index* (OVI) mjesečni je indeks online oglasa slobodnih radnih mjesta razvijen na Ekonomskom institutu, Zagreb u suradnji s portalom MojPosao. Svrha indeksa je pružanje pravovremenih informacija o trenutnom stanju potražnje za radom. [↑](#footnote-ref-1)
2. Narodne novine br. 5/2024 [↑](#footnote-ref-2)