**OBRAZLOŽENJE IZVRŠENJA FINANCIJSKOG PLANA FONDA ZA ZAŠTITU OKOLIŠA I ENERGETSKU UČINKOVITOST ZA PRVO POLUGODIŠTE 2025. GODINE**

**UVOD**

Fond za zaštitu okoliša i energetsku učinkovitost (u daljnjem tekstu: Fond) osnovan je kao izvanproračunski fond u svojstvu pravne osobe s javnim ovlastima na temelju Zakona o Fondu za zaštitu okoliša i energetsku učinkovitost (NN 107/03 i 144/12), (u daljnjem tekstu: Zakon o Fondu).

Zakonom o proračunu (NN 144/21) i Pravilnikom o polugodišnjem i godišnjem izvještaju o izvršenju proračuna i financijskog plana (NN 85/23) propisana je obveza sastavljanja polugodišnjeg izvještaja o izvršenju financijskog plana te njegova podnošenja na suglasnost Hrvatskom saboru.

**PRIHODI**

|  |  |  |  |  |  |
| --- | --- | --- | --- | --- | --- |
| **BROJČANA OZNAKA I NAZIV** | **OSTVARENJE 1.-6. 2024.** | **PLAN 2025.** | **OSTVARENJE 1.-6. 2025.** | **INDEKS** | **INDEKS** |
| 1 | 2 | 3 | 4 | 5=4/2 | 6=4/3 |
| 6 PRIHODI POSLOVANJA | 185.415.233 | 470.760.005 | 233.754.324 | 126,1 | 49,7 |
| 7 PRIHODI OD PRODAJE NEFINANCIJSKE IMOVINE | 226 | 200 | 4.803 | 2128,4 | 2401,4 |
| **UKUPNI PRIHODI** | **185.415.458** | **470.760.205** | **233.759.126** | **126,1** | **49,7** |

Prihodi Fonda u razdoblju I.-VI. 2025. godine ostvareni su u iznosu od 233.759.126,25 EUR ili 49,66% godišnjeg plana te su veći od prihoda ostvarenih u istom razdoblju 2024. godine za 48.343.667,81 EUR odnosno za 26,07% u nastavku obrazloženje:

Pomoći od međunarodnih organizacija ostvarene su u iznosu od 27.708,90 EUR (63,47% planiranih sredstava), a odnose se na refundaciju plaća i materijalnih rashoda djelatnika za rad na Projektu Interreg Monitor EE.

Pomoći proračunu iz drugih proračuna i izvanproračunskim korisnicima ostvarene su u iznosu od 386.570,10 EUR (57,70% planiranih sredstava), a odnose se na dio financijskih sredstava od prodaje emisijskih jedinica stakleničkih plinova putem dražbi za pokriće administrativnih troškova Fonda. U odnosu na isto izvještajno razdoblje 2024. godine realizacija je veća za 0,69% obzirom da je radi povećanja cijene emisijskih jedinica ostvaren veći prihod od prodaje emisijskih jedinica u svrhu pokrića administrativnih rashoda.

Prihodi od financijske imovine ostvareni su u iznosu od 3.195.022,45 EUR (122,16% planiranih sredstava), a sastoje se od kamate na oročena sredstva i depozita po viđenju zakonskih zateznih kamata i ostalih prihoda od financijske imovine. U odnosu na isto izvještajno razdoblje 2024. godine realizacija je veća za 163,06% prvenstveno radi veće realizacije prihoda s osnove kamata na oročena sredstva i depozite po viđenju obzirom da je Fond ugovorio povoljniju kamatnu stopu na novčana sredstva u poslovnim bankama.

Prihodi s osnove upravnih i administrativnih pristojbi ostvareni su u iznosu od 148.294.168,32 EUR (58,91% planiranih sredstava), a odnose se na prihode od naknada temeljem Zakona o Fondu u iznosu od 14.634.892,76 EUR, prihode od naknada temeljem Zakona o gospodarenju otpadom (NN 84/21, 142/23) u iznosu od 133.624.724,54 EUR, prihode od naknade za EU ecolabel temeljem Zakona o zaštiti okoliša (NN 80/13, 153/13, 78/15, 12/18, 118/18) u iznosu od 605,22 EUR i prihode od kontroliranih tvari temeljem Zakona o klimatskim promjenama i zaštiti ozonskog sloja (NN 67/25) u iznosu od 33.945,80 EUR. U odnosu na isto izvještajno razdoblje 2024. godine realizacija je veća za 42,76%. Između ostalog veća je realizacija prihoda s osnove naknada za gospodarenje posebnim kategorijama otpada s izuzetkom naknade za smanjenje količine miješanog komunalnog otpada. Naime, početkom 2025. godine uspostavljen je Registar proizvođača s proširenom odgovornosti (RPPO) koji je elektronička baza podataka koja sadrži podatke o proizvođačima proizvoda koji su dužni izvršavati obveze propisane Zakonom o gospodarenju otpadom o proizvodima i količinama proizvoda stavljenim na tržište. Uvođenjem RPPO-a obračunsko razdoblje za sve proizvode za koje postoji obveza plaćanja naknade gospodarenja otpadom je jedan mjesec,  krajnji rok za prijavu podataka je do 20. u tekućem mjesecu za prethodni mjesec, a rok za plaćanje utvrđene obveze je do kraja tekućeg mjeseca. S tim u vezi, obveznici plaćanja naknada čija je obveza bila  do uspostave RPPO-a kvartalna postala je mjesečna, što je dovelo do povećanja prihoda u odnosu na isto obračunsko razdoblje u svim kategorijama.

Prihodi po posebnim propisima ostvareni su u iznosu od 81.775.231,92 EUR (47,00% planiranih sredstava), a odnose se na prihode od trgovanja emisijskih jedinica stakleničkih plinova putem dražbi u iznosu od 51.205.731,50 EUR, prihode iz Modernizacijskog fonda u iznosu od 10.844.498,96 EUR temeljem Zakona o klimatskim promjenama i zaštiti ozonskog sloja, prihode od nestavljanja biogoriva na tržište temeljem Zakona o biogorivima za prijevoz (NN 65/09, 145/10, 26/11, 144/12, 14/14, 94/18, 52/21) u iznosu od 15.429.760,55 EUR te prihode od viška energetskih subjekata temeljem Uredbe o Zakonu o hitnoj intervenciji za rješavanje pitanja visokih cijena električne energije (NN 156/22) odnosno temeljem Zakona o provedbi Uredbe Vijeća (EU)2022-1854 o hitnoj intervenciji za rješavanje pitanja visokih cijena energije (NN 71/23) u iznosu od 4.295.240,91 EUR. U odnosu na isto izvještajno razdoblje 2024. godine realizacija prihoda po posebnim propisima veća je za 3,15%.

Prihodi od prodaje proizvoda i robe te pruženih usluga i prihodi od donacija te povrati po protestiranim jamstvima ostvareni su u iznosu od 4.013,46 EUR (15,06% planiranih sredstava).

Ostali prihodi ostvareni su u iznosu od 71.608,36 EUR (26,98% planiranih sredstava) i veći su za 2,80% u odnosu na isto izvještajno razdoblje 2024. godine.

Prihodi od prodaje nefinancijske imovine ostvareni su u iznosu od 4.802,74 EUR.

**RASHODI**

|  |  |  |  |  |  |
| --- | --- | --- | --- | --- | --- |
| **BROJČANA OZNAKA I NAZIV** | **IZVRŠENJE 1.-6. 2024.** | **PLAN 2025.** | **IZVRŠENJE 1.-6. 2025.** | **INDEKS** | **INDEKS** |
| 1 | 2 | 3 | 4 | 5=4/2 | 6=4/3 |
| 3 RASHODI POSLOVANJA | 211.645.042 | 494.094.314 | 178.558.046 | 84,4 | 36,1 |
| 4 RASHODI ZA NABAVU NEFINANCIJSKE IMOVINE | 108.846 | 1.832.507 | 1.077.826 | 990,2 | 58,8 |
| **UKUPNI RASHODI** | **211.753.888** | **495.926.821** | **179.635.872** | **84,8** | **36,2** |

Rashodi Fonda u razdoblju I.-VI. 2025. godine ostvareni u iznosu od 179.635.871,97 EUR ili 36,22% godišnjeg plana, a sastoje se od sljedećih rashoda:

-    rashoda za zaposlene u iznosu od 6.662.174,87 EUR,

-    materijalnih rashoda u iznosu od 73.722.044,39 EUR,

-    financijskih rashoda u iznosu od 18.459,71 EUR,

-    subvencija u iznosu od 11.959.336,88 EUR,

-    pomoći danih u inozemstvo i unutar općeg proračuna u iznosu od 20.701.890,36 EUR,

-    ostalih rashoda u iznosu od 65.494.139,80 EUR,

-    rashoda za nabavu proizvedene dugotrajne imovine u iznosu od 1.077.825,96 EUR.

Rashodi poslovanja smanjili su se za 15,63% u odnosu na isto izvještajno razdoblje 2024. godine radi smanjenja rashoda na skupini subvencije i na podskupini tekuće donacije (građanima i kućanstvima) koji se odnose na provedbu Odluke Vlade Republike Hrvatske o subvencioniranju dijela krajnje cijene opskrbe plinom za krajnje kupce kategorije kućanstvo od 6. rujna 2024. godine (NN 104/24) i Odluke o izmjeni Odluke Vlade Republike Hrvatske o subvencioniranju dijela krajnje cijene opskrbe plinom za krajnje kupce kategorije kućanstvo od 26. ožujka 2025. godine (NN 56/25) u cilju ublažavanja porasta cijene plina i sprečavanja izloženosti građana energetskom siromaštvu.

U izvještajnom razdoblju Fond je nastavio financiranje već preuzetih obveza te raspisivao nove jave pozive i natječaje u svrhu provođenja projekata zaštite okoliša i energetske učinkovitosti i provodio aktivnosti organiziranja i upravljanja sustavom gospodarenja posebnim kategorijama otpada.

Najznačajnija ulaganja Fonda u prvom polugodištu 2025. godine uz već spomenuto subvencioniranje dijela krajnje cijene opskrbe plinom odnose se na energetsku obnovu obiteljskih kuća, poticanje obnovljivih izvora energije i projekte financirane iz Modernizacijskog fonda. Nastavljena su ulaganja u izgradnju centara za gospodarenje otpadom, sanacije odlagališta otpada te projekte zaštite, očuvanja i poboljšanja kakvoće zraka, tla, vode i mora (projekti smanjivanja potrošnje tvari koje oštećuju ozonski sloj i fluoriranih stakleničkih plinova, projekti Nacionalne inventure šumskih resursa Republike Hrvatske (CRONFI), projekt Nacionalni informacijski sustav za zemljište u Republici Hrvatskoj (CROLIS), projekti utvrđivanja ugljika u pohraništu mrtvog drva,) i projekte zaštite i očuvanja biološke i krajobrazne raznolikosti (projekti kontrole populacije invazivnih stranih vrsta i projekti koji doprinose održivosti posjetiteljske infrastrukture). Uz nastavak financiranja mjera poticanja odvojenog prikupljanja otpada i recikliranja Fond je započeo financiranje izmještanja otpada unutar odlagališta Petrovačka Dola u Vukovaru. Sve aktivnosti dodatno će se intenzivirati u drugoj polovici godine.

Rashodi za nabavu nefinancijske imovine ostvareni su u iznosu od 1.077.825,96 EUR ili 58,82% godišnjeg plana, a odnose se na rashode za nabavu proizvedene dugotrajne imovine i to:

-    komunikacijsku opremu u iznosu od 7.903,75 EUR,

-    uređaji, strojevi i oprema za ostale namjene u iznosu od 2.967,73 EUR,

-    ulaganja u računalne programe u iznosu od 1.066.954,48 EUR.

Rashodi za nabavu nefinancijske imovine veći su za 968.979,90 EUR ili 890,23% u odnosu na isto izvještajno razdoblje 2024. godine zbog nabave i implementacije Registra proizvođača s proširenom odgovornosti (RPPO) - elektroničke baze podataka za naplatu naknada.

U strukturi ukupno izvršenih rashoda za I.-VI. 2025. godine udjel rashoda poslovanja iznosi 99,40% dok na rashode za nabavu nefinancijske imovine otpada 0,60%.

**RAČUN FINANCIRANJA**

**Račun prihoda i rashoda**

|  |  |  |  |
| --- | --- | --- | --- |
| **BROJČANA OZNAKA I NAZIV** | **PLAN 2025.** | **OSTVARENJE/ IZVRŠENJE 1.-6. 2025.** | **INDEKS** |
| 1 | 2 | 3 | 4=3/2 |
| UKUPNI PRIHODI | 470.760.205 | 233.759.126 | 49,7 |
| UKUPNI RASHODI | 495.926.821 | 179.635.872 | 36,2 |
| **RAZLIKA - VIŠAK/MANJAK** | **-25.166.616** | **54.123.254** | **-215,1** |

**Račun financiranja**

|  |  |  |  |
| --- | --- | --- | --- |
| **BROJČANA OZNAKA I NAZIV** | **PLAN 2025.** | **OSTVARENJE/ IZVRŠENJE 1.-6. 2025.** | **INDEKS** |
| 1 | 2 | 3 | 4=3/2 |
| 8 PRIMICI OD FINANCIJSKE IMOVINE I ZADUŽIVANJA | 200.026.545 | 0 |  |
| 5 IZDACI ZA FINANCIJSKU IMOVINU I OTPLATE ZAJMOVA | 0 | 0 |  |
| **RAZLIKA PRIMITAKA I IZDATAKA** | **200.026.545** | **0** |  |
| PRIJENOS SREDSTAVA IZ PRETHODNE GODINE | 245.198.665 | 477.685.689 | 194,8 |
| PRIJENOS SREDSTAVA U SLJEDEĆE RAZDOBLJE | -420.058.594 | -531.808.943 | 126,6 |
| NETO FINANCIRANJE | 25.166.616 | -54.123.254 | -215,1 |
| **VIŠAK/MANJAK + NETO FINANCIRANJE** | **0** | **0** |  |

Primici od financijske imovine i zaduživanja nisu ostvareni u izvještajnom razdoblju.

PRIJENOS SREDSTAVA

U izvještajnom razdoblju ostvareni su ukupni prihodi u iznosu od 233.759.126,25 EUR, rashodi u iznosu od 179.635.871,97 EUR pa je ostvaren višak prihoda tekućeg razdoblja u iznosu od 54.123.254,28 EUR koji s prijenosom sredstava iz prethodne godine u iznosu od 477.685.688,51 EUR čini prijenos sredstava u sljedeće razdoblje u iznosu od 531.808.942,79 EUR, za pokriće već preuzetih obveza odnosno aktivnosti sukladno zakonskim propisima i odlukama/zaključcima Vlade Republike Hrvatske.

Ostvareni višak prihoda odnosi se najvećim djelom na prihode od prodaje emisijskih jedinica stakleničkih plinova putem dražbi temeljem Zakona o klimatskim promjenama i zaštiti ozonskog sloja te prihode od naknada temeljem Zakona o gospodarenju otpadom.

**IZVJEŠTAJ O ZADUŽIVANJU NA DOMAĆEM I STRANOM TRŽIŠTU NOVCA I KAPITALA**

Fond se u izvještajnom razdoblju nije zaduživao na domaćem i stranom tržištu novca i kapitala.

**IZVJEŠTAJ O DANIM JAMSTVIMA I PLAĆANJIMA PO PROTESTIRANIM JAMSTVIMA**

Fond u izvještajnom razdoblju nije izdao jamstva niti izvršio plaćanja po protestiranim jamstvima.