**OBRAZLOŽENJE IZVRŠENJA FINANCIJSKOG PLANA CENTRA ZA RESTRUKTURIRANJE I PRODAJU ZA PRVO POLUGODIŠTE 2025. GODINE**

**PRIHODI**

|  |  |  |  |  |  |
| --- | --- | --- | --- | --- | --- |
| **BROJČANA OZNAKA I NAZIV** | **OSTVARENJE 1.-6. 2024.** | **PLAN 2025.** | **OSTVARENJE 1.-6. 2025.** | **INDEKS** | **INDEKS** |
| 1 | 2 | 3 | 4 | 5=4/2 | 6=4/3 |
| 6 PRIHODI POSLOVANJA | 3.566.450 | 11.311.936 | 579.121 | 16,2 | 5,1 |
| 7 PRIHODI OD PRODAJE NEFINANCIJSKE IMOVINE | 27.800 | 50.000 | 31.379 | 112,9 | 62,8 |
| **UKUPNI PRIHODI** | **3.594.250** | **11.361.936** | **610.500** | **17,0** | **5,4** |

**PRIHODI POSLOVANJA**

Centar za restrukturiranje i prodaju (dalje u tekstu: Centar) je za 2025. godinu planirao prihode poslovanja u iznosu od 11.311.936,00 eura, a za izvještajno razdoblje od siječnja do kraja lipnja 2025. godine isti su ostvareni u iznosu od 579.120,98 eura ili 5,12% plana i odnose se na:

* **Prihodi od imovine** - ostvareni su u iznosu od 501.458,85 eura, odnose se na prihode od financijske imovine u iznosu od 482.028,53 eura (prihodi od kamata na oročena sredstva i depozite po viđenju, prihodi od zateznih kamata, prihode od dividendi, te ostale prihode od financijske imovine), na prihode od nefinancijske imovine u iznosu od 17.817,11 eura (prihodi od zakupa poslovnih prostora i najma stanova u vlasništvu RH, a koji su bili na upravljanju u pravnim prednicima Centra) te na prihode od kamata na dane zajmove u iznosu od 1.613,21 eura (prihodi od kamata po ranije danim zajmovima te sklopljenim predstečajnim nagodbama i stečajnim postupcima);
* **Prihodi od prodaje proizvoda i robe te pruženih usluga, prihodi od donacija te povrati po protestiranim jamstvima** - ostvareni su u ukupnom iznosu od 14.099,54 eura, a odnose na prihode od naknade za realiziranu prodaju dionica/poslovnih udjela i naknade za naplaćenu dividendu za trgovačka društva iz portfelja Republike Hrvatske i Hrvatskog zavoda za mirovinsko osiguranje sukladno odredbama Odluke o visini naknade za upravljanje i raspolaganje dionicama i udjelima kojima upravlja Centar za restrukturiranje i prodaju („Narodne novine“ broj 39/2019), na prihode od izdanih iskaza nekretnina i na prihode od pruženih usluga fotokopiranja;
* **Kazne, upravne mjere i ostali prihodi** - ostvareni su u iznosu od 63.562,59 eura, a odnose se na prihode od parničnih troškova (1.262,02 eura), prihode po sklopljenim nagodbama i sporazumima te prihode iz predstečaja (8.751,43 eura), prihode od režijskih troškova koji se u najvećoj mjeri odnose na refundaciju troškova sukladno Sporazumu o raspodjeli i načinu plaćanja troškova nekretnine u Zagrebu, Ivana Lučića 6-8 od 25.07.2017. godine (46.640,55 eura), prihode od nadoknade troškova od upravljanja dionicama i poslovnim udjelima (6.787,76 eura) te na ostale prihode (120,83 eura).

U razdoblju od siječnja do kraja lipnja 2025. godine Centar je realizirao 5,12% planiranih prihoda poslovanja iz razloga što se glavnina naplate prihoda od dividendi očekuje u drugoj polovici 2025. godine.

**PRIHODI OD PRODAJE NEFINANCIJSKE IMOVINE**

Centar je za 2025. godinu planirao prihode od prodaje nefinancijske imovine u iznosu od 50.000,00 eura, a za izvještajno razdoblje od siječnja do kraja lipnja 2025. godine isti su ostvareni u iznosu od 31.378,94 eura ili 62,76% plana i odnose se na:

* **Prihodi od prodaje neproizvedene dugotrajne imovine** - ostvareni su u iznosu od 25.321,00 eura, a odnose se na prihode od prodaje zemljišta u vlasništvu Centra;
* **Prihodi od prodaje proizvedene dugotrajne imovine** - ostvareni su u iznosu od 6.057,94 eura, a odnose se na prihode od stanova na kojima postoji stanarsko pravo po kojima su potraživanja prenesena na pravne prednike Centra temeljem rješenja trgovačkih sudova.

**RASHODI**

|  |  |  |  |  |  |
| --- | --- | --- | --- | --- | --- |
| **BROJČANA OZNAKA I NAZIV** | **IZVRŠENJE 1.-6. 2024.** | **PLAN 2025.** | **IZVRŠENJE 1.-6. 2025.** | **INDEKS** | **INDEKS** |
| 1 | 2 | 3 | 4 | 5=4/2 | 6=4/3 |
| 3 RASHODI POSLOVANJA | 4.839.907 | 7.766.000 | 1.737.974 | 35,9 | 22,4 |
| 4 RASHODI ZA NABAVU NEFINANCIJSKE IMOVINE | 6.513 | 425.000 | 14.655 | 225,0 | 3,4 |
| **UKUPNI RASHODI** | **4.846.420** | **8.191.000** | **1.752.629** | **36,2** | **21,4** |

**RASHODI POSLOVANJA**

Centar je za 2025. godinu planirao rashode poslovanja u iznosu od 7.766.000,00 eura, a za izvještajno razdoblje od siječnja do kraja lipnja 2025. godine isti su ostvareni u iznosu od 1.737.973,92 eura ili 22,38% plana i odnose se na:

* **Rashodi za zaposlene** - ostvareni su u iznosu od 1.186.193,92 eura, a odnose se na bruto plaće i doprinose te na isplate jubilarnih nagrada, pomoći i slično;
* **Materijalni rashodi** - ostvareni su u iznosu od 470.604,36 eura, a odnose se na naknade troškova zaposlenima u iznosu od 37.190,37 eura, rashode za materijal i energiju u iznosu od 80.024,69 eura, rashode za usluge u iznosu od 227.460,93 eura te na ostale nespomenute rashode poslovanja u iznosu od 125.928,37 eura (od toga troškovi sudskih postupaka iznose 115.786,60 eura);
* **Financijski rashodi** - ostvareni su u iznosu od 81.150,14 eura, a odnose se na bankarske usluge i usluge platnog prometa u iznosu od 3.162,26 eura te na zatezne kamate po pravomoćnim sudskim presudama u iznosu od 77.987,88 eura;
* **Ostali rashodi** - ostvareni su u iznosu od 25,50 eura, a odnose se na kaznu za parkiranje službenog automobila.

U razdoblju od siječnja do kraja lipnja 2025. godine Centar je realizirao 22,38% planiranih rashoda poslovanja iz razloga što u navedenom razdoblju nisu ostvareni planirani rashodi za troškove sudskih postupaka te zateznih kamata za dugotrajne sudske postupke.

**RASHODI ZA NABAVU NEFINANCIJSKE IMOVINE**

Centar je za 2025. godinu planirao rashode za nabavu nefinancijske imovine u iznosu 425.000,00 eura, a u izvještajnom razdoblju od siječnja do kraja lipnja 2025. godine isti su ostvareni u iznosu od 14.655,39 eura ili 3,45% plana i odnose se na:

* **Rashodi za nabavu proizvedene dugotrajne imovine** - ostvareni su u iznosu od 14.655,39 eura, a  odnose se na nabavu uredske opreme i namještaja u iznosu od 9.700,00 eura, na nabavu opreme za održavanje i zaštitu u iznosu od 3.302,50 eura te nabavu uređaja, strojeva i opreme za ostale namjene u iznosu od 1.652,89 eura.

U razdoblju od siječnja do kraja lipnja 2025. godine Centar je realizirao 3,45% planiranih rashoda za nabavu nefinancijske imovine iz razloga što u navedenom razdoblju nisu ostvarena planirana ulaganja u računalne programe.

**RAČUN FINANCIRANJA**

**Račun prihoda i rashoda**

|  |  |  |  |
| --- | --- | --- | --- |
| **BROJČANA OZNAKA I NAZIV** | **PLAN 2025.** | **OSTVARENJE/ IZVRŠENJE 1.-6. 2025.** | **INDEKS** |
| 1 | 2 | 3 | 4=3/2 |
| UKUPNI PRIHODI | 11.361.936 | 610.500 | 5,4 |
| UKUPNI RASHODI | 8.191.000 | 1.752.629 | 21,4 |
| **RAZLIKA - VIŠAK/MANJAK** | **3.170.936** | **-1.142.129** | **-36,0** |

**Račun financiranja**

|  |  |  |  |
| --- | --- | --- | --- |
| **BROJČANA OZNAKA I NAZIV** | **PLAN 2025.** | **OSTVARENJE/ IZVRŠENJE 1.-6. 2025.** | **INDEKS** |
| 1 | 2 | 3 | 4=3/2 |
| 8 PRIMICI OD FINANCIJSKE IMOVINE I ZADUŽIVANJA | 580.000 | 1.553.982 | 267,9 |
| 5 IZDACI ZA FINANCIJSKU IMOVINU I OTPLATE ZAJMOVA | 0 | 0 |  |
| **RAZLIKA PRIMITAKA I IZDATAKA** | **580.000** | **1.553.982** | **267,9** |
| PRIJENOS SREDSTAVA IZ PRETHODNE GODINE | 42.880.125 | 40.983.799 | 95,6 |
| PRIJENOS SREDSTAVA U SLJEDEĆE RAZDOBLJE | -46.631.061 | -41.395.652 | 88,8 |
| NETO FINANCIRANJE | -3.170.936 | 1.142.129 | -36,0 |
| **VIŠAK/MANJAK + NETO FINANCIRANJE** | **0** | **0** |  |

**PRIMICI OD FINANCIJSKE IMOVINE I ZADUŽIVANJA**

Centar je za 2025. godinu planirao primitke od financijske imovine i zaduživanja u iznosu 580.000,00 eura, a u izvještajnom razdoblju od siječnja do kraja lipnja 2025. godine isti su ostvareni u iznosu od 1.553.982,39 eura ili 267,93% plana i odnose se na:

* **Primljeni povrati glavnica danih zajmova** - ostvareni su u iznosu od 201.157,31 eura, a odnose se na primitke (povrate) glavnice zajmova (DE-FOS d.o.o., Kutina), na primitke po sklopljenim predstečajnim nagodbama (ADRIADIESEL d.d., Karlovac), sudskim postupcima (TRAMACO d.o.o., Zagreb) te stečajnim postupcima (MEISO d.d. u stečaju, Goričan);
* **Primici od prodaje financijskih instrumenata - dionica i udjela u glavnici** - ostvareni su u ukupnom iznosu od 1.352.825,08 eura, a u najvećoj mjeri se odnose na primitke od prodanih dionica/poslovnih udjela u vlasništvu Centra u ukupnom iznosu od 1.346.726,80 eura (VALAMAR RIVIERA d.d., Poreč, ARENA HOSPITALITY GROUP d.d., Pula, MAISTRA d.d., Rovinj, SVPETRVS HOTELI d.d., Supetar, VALALTA d.o.o., Rovinj, DTR d.d., Zagreb, CETRA d.d., Zagreb, AUTOTRANS d.d., Cres, BRODOSPAS d.d., Split) te na uplate od „malih dioničara“ u ukupnom iznosu od 6.098,28 eura.

**IZDACI ZA FINANCIJSKU IMOVINU I OTPLATE ZAJMOVA**

Centar za 2025. godinu nije planirao izdatke za financijsku imovinu i otplate zajmova.

**PRIJENOS SREDSTAVA**

Centar je za 2025. godinu planirao prijenos sredstava iz prethodne godine u iznosu od 42.880.125,00 eura, a u izvještajnom razdoblju od siječnja do kraja lipnja 2025. godine isti su ostvareni u iznosu od 40.983.799,01 eura ili 95,58% plana i u najvećoj mjeri se odnose na sredstva ostvarena od primitaka od financijske imovine Centra iz prethodnih godina.

Centar je za 2025. godinu planirao prijenos sredstava u sljedeće razdoblje u iznosu od 46.631.061,00 eura, a u izvještajnom razdoblju od siječnja do kraja lipnja 2025. godine isti su ostvareni u iznosu od 41.395.652,01 eura ili 88,77% plana i koristit će se za redovno poslovanje Centra te za podmirenje tekućih obveza.

**IZVJEŠTAJ O ZADUŽIVANJU NA DOMAĆEM I STRANOM TRŽIŠTU NOVCA I KAPITALA**

Centar se u izvještajnom razdoblju nije zaduživao na domaćem i stranom tržištu novca i kapitala niti trenutno ima u otplati dugoročne kredite i zajmove.

**IZVJEŠTAJ O DANIM JAMSTVIMA I PLAĆANJIMA PO PROTESTIRANIM JAMSTVIMA**

Centar u izvještajnom razdoblju nije davao jamstva niti je imao izvršenih plaćanja po protestiranim jamstvima.