**OBRAZLOŽENJE IZVRŠENJA FINANCIJSKOG PLANA HŽ INFRASTRUKTURE ZA PRVO POLUGODIŠTE 2025. GODINE**

**UVOD**

HŽ Infrastruktura je strateško društvo u vlasništvu Republike Hrvatske koje upravlja željezničkom infrastrukturom u Republici Hrvatskoj. Kao upravitelj željezničke infrastrukture, HŽ Infrastruktura je dužna osigurati siguran, pouzdan, nediskriminirajući, gospodarski učinkovit i razvojno održiv željeznički promet u skladu sa zakonskim propisima i ugovornim obvezama. Stoga, upravljanje željezničkom infrastrukturom kao djelatnost od javnog interesa obuhvaća:

▪    Organizaciju i regulaciju željezničkog prometa

▪    Osiguranje pristupa i korištenje željezničke infrastrukture svim željezničkim prijevoznicima koji ispunjavaju propisane uvjete

▪    Održavanje željezničke infrastrukture

▪    Izgradnju, dogradnju i obnovu kao i osuvremenjivanje željezničke infrastrukture sukladno Nacionalnom programu željezničke infrastrukture

HŽ Infrastruktura upravlja sa 2.617 kilometara pruge koje su kategorizirane na:

* Međunarodne pruge:

-   glavne pruge – 782 km (30% ukupne mreže na kojoj se odvija 75% ukupnog prometa)

-   ostale pruge – 678 km (26% ukupne mreže na kojoj se odvija 15% ukupnog prometa)

* Regionalne pruge – 626 km (24% ukupne mreže na kojoj se odvija 7% ukupnog prometa)
* Lokalne pruge – 531 km (20% ukupne mreže na kojoj se odvija 3% ukupnog prometa)

Osim pruga, željezničku infrastrukturu čine i ostali objekti u pružnom pojasu –službena mjesta, željezničko-cestovni prijelazi te mostovi, tuneli i propusti.

Poslovanje HŽ Infrastrukture odvija se sukladno strateškim dokumentima za razvoj željeznice, a određeno je Zakonom o željeznici, Zakonom o trgovačkim društvima i Izjavi o osnivanju društva, te drugim zakonskim i podzakonskim aktima vezanim uz djelatnost HŽ Infrastrukture.

**PRIHODI**

|  |  |  |  |  |  |
| --- | --- | --- | --- | --- | --- |
| **BROJČANA OZNAKA I NAZIV** | **OSTVARENJE 1.-6. 2024.** | **PLAN 2025.** | **OSTVARENJE 1.-6. 2025.** | **INDEKS** | **INDEKS** |
| 1 | 2 | 3 | 4 | 5=4/2 | 6=4/3 |
| 6 PRIHODI POSLOVANJA | 203.596.801 | 489.464.400 | 300.496.839 | 147,6 | 61,4 |
| 7 PRIHODI OD PRODAJE NEFINANCIJSKE IMOVINE | 0 | 0 | 0 |  |  |
| **UKUPNI PRIHODI** | **203.596.801** | **489.464.400** | **300.496.839** | **147,6** | **61,4** |

U prvom polugodištu 2025. godine HŽ Infrastruktura je ostvarila ukupne prihode u iznosu 300,50 mil EUR ili 61,4% planiranih, a u odnosu na isto razdoblje prethodne godine ukupni prihodi veći su za 47,6%.

Od ukupno ostvarenih prihoda, 83,2% odnosi se na prihode evidentirane u skupini *Pomoći iz inozemstva i od subjekata unutar općeg proračuna* (249,92 mil EUR) od čega se na poziciju *Pomoći proračunu i izvanproračunskim korisnicima* *iz drugih proračuna* odnosi 94,8% odnosno 236,81 mil EUR. Predmetna sredstva najvećim dijelom odnose se na sredstva za financiranje i sufinanciranje građenja, modernizacije i obnove željezničke infrastrukture (111,35 mil EUR) te za upravljanje, organizaciju i regulaciju željezničkog prometa (59,68 mil EUR) i naknada u cijeni goriva (48,39 mil EUR) kojima se financiraju rashodi vezani za održavanje željezničke infrastrukture. Osim navedenog, predmetna grupa obuhvaća i potpore u provedbi CEF projekata i potpore za pripremu projekata planiranih za sufinanciranje iz EU fondova te nacionalne komponente za EU projekte.

U odnosu na plan za 2025. godinu ostvareno je 60,1% planiranih sredstava, a u odnosu na isto razdoblje prethodne godine ostvareno je više za 83,6%. Predmetno povećanje najvećim dijelom rezultat je povećanja sredstava za investicijski segment poslovanja tj. za projekte obnove, modernizacije i izgradnje željezničke infrastrukture koji se financiraju iz zajma Europske investicijske banke, a koji u prethodnom razdoblju nije bio operativan (operativan je od srpnja 2024. godine.).

U prvom polugodištu 2025. godine pozicija *Pomoći temeljem prijenosa EU sredstava* iznosi 13,00 mil EUR, a odnose se na povlačenje sredstava za projekte iz:

a) Program Konkurentnost i kohezija 2021.-2027. u ukupnom iznosu 6,96 mil EUR, a po projektima kako slijedi:

-     Rekonstrukcija postojećeg i izgradnja drugog kolosijeka na dionici Hrvatski Leskovac - Karlovac na željezničkoj pruzi M202 Zagreb Gk - Rijeka 2. faza u iznosu od 3,33 mil EUR

-    Projekt osiguranja i modernizacije željezničko-cestovnih prijelaza u iznosu od 3,63 mil EUR

b) Nacionalnog plana oporavka i otpornosti u ukupnom iznosu 6,04 mil EUR za projekte:

-     Modernizacija dionice Zagreb Kustošija-Zagreb ZK -Zagreb GK u iznosu od 1,29 mil EUR

-     Uklanjanje "uskih grla" na željezničkoj infrastrukturi u iznosu od 4,75mil EUR

U odnosu na plan za 2025. godinu ostvareno je 45,9% planiranih sredstava, a u odnosu na isto razdoblje prethodne godine ostvareno je manje za 22,1%.

Do odstupanja izvršenja došlo je kao rezultat više faktora povezanih sa provedbom EU projekata, a prvenstveno se odnosi na vremensko pomicanje u realizaciji aktivnosti, odnosno promjena u planiranoj dinamici izvođenja radova.

Naime, pomicanje financijske realizacije vidljivo je na projektu *Rekonstrukcija postojećeg i izgradnja drugog kolosijeka na dionici pruge Hrvatski Leskovac – Karlovac*, koji se financira iz programa "Konkurentnost i kohezija" 2021. -2027., a za koji je još uvijek u tijeku postupak javne nabave za odabir izvođača radova (procijenjene vrijednosti 255,00 mil EUR, objavljen u 10 mjesecu 2024). Budući da se radi o složenom infrastrukturnom projektu, postupak javne nabave je iznimno zahtjevan te je došlo do pomicanja dinamike realizacije i posljedično financijskog izvršenja u odnosu na planirano.

Također, do izmijenjenih okolnosti u provedbi došlo je i na projektu *Modernizacija pruge M604 Oštarije - Knin - Split*, koji je financiran iz Nacionalnog plana oporavka i otpornosti, na kojem je uslijed niza složenih aktivnosti vezanih za pripremu i provedbu projekta (priprema i usklađivanje tehničke dokumentacije, ishođenja potrebnih dozvola za gradnju, pripreme dokumentacije za nabavu, provedba postupka javne nabave) prethodno planirano ugovaranje radova pomaknulo za drugi dio godine.

Pozicija *Pomoći od međunarodnih organizacija te institucija i tijela EU* iznosi 0,11 mil EUR, a odnosi se na primljena sredstva za projekt *Primjena telematskih aplikacija za europsku interoperabilnost*. U odnosu na plan za 2025. godinu ostvareno je 31,1%. U odnosu na isto razdoblje prethodne godine ostvareno je značajno odstupanje koje se gotovo u cijelosti odnosi na projekt *Rekonstrukcija postojećeg i izgradnja drugog kolosijeka na dionici Križevci-Koprivnica-DG* budući da je s 31.12.2024. isteklo razdoblje financiranja tog projekta iz CEF programa.

*Prihodi od imovine* iznose 2,50 mil EUR, a najvećim dijelom odnose na ostvarene prihode od zakupa i iznajmljivanja imovine (2,40 mil EUR) i prihoda od kamata (0,10 mil EUR). Prihodi od imovine ostvareni su na razini 49,7% plana za 2025. godinu odnosno na razini su ostvarenih prihoda u istom razdoblju prethodne godine.

*Prihodi od prodaje proizvoda i robe te pruženih usluga, prihodi od donacija te povrati po protestiranim jamstvima* iznose 23,1 mil EUR i u odnosu na isto razdoblje prethodne godine veći su za 9,2% odnosno ostvareni su na razini 63,2% plana za 2025. godinu. Najvećim dijelom ostvareni su od pružanja željezničkih usluga (22,28 mil EUR).

*Ostali nespomenuti prihodi* iznose 25,00 mil EUR, a odnose se na prihode temeljem sklopljene Nagodbe Republike Hrvatske i HŽ Infrastrukture o uređenju imovinsko-pravnih pitanja preostalih nakon podjele HŽ-Hrvatske željeznice d.o.o. s ciljem namire potraživanja za manje preneseni temeljni kapital na ime ulaganja u javno dobro. U odnosu na plan za 2025. godinu ostvareno je 100,0%.

**RASHODI**

|  |  |  |  |  |  |
| --- | --- | --- | --- | --- | --- |
| **BROJČANA OZNAKA I NAZIV** | **IZVRŠENJE 1.-6. 2024.** | **PLAN 2025.** | **IZVRŠENJE 1.-6. 2025.** | **INDEKS** | **INDEKS** |
| 1 | 2 | 3 | 4 | 5=4/2 | 6=4/3 |
| 3 RASHODI POSLOVANJA | 101.004.349 | 218.583.000 | 112.423.026 | 111,3 | 51,4 |
| 4 RASHODI ZA NABAVU NEFINANCIJSKE IMOVINE | 96.243.159 | 312.928.031 | 145.963.773 | 151,7 | 46,6 |
| **UKUPNI RASHODI** | **197.247.508** | **531.511.031** | **258.386.799** | **131,0** | **48,6** |

U prvom polugodištu 2025. godine HŽ Infrastruktura ostvarila je ukupne rashode u iznosu 258,39 mil EUR što je na razini 48,6% planiranih sredstava. Od ukupno ostvarenih rashoda, 43,5% odnosi se na rashode poslovanja odnosno 56,5% na rashode za nabavu nefinancijske imovine.

U odnosu na isto razdoblje prethodne godine, izvršeni ukupni rashodi veći su za 31,0%.

RASHODI POSLOVANJA

Ukupni rashodi poslovanja u prvom polugodištu 2025. godine iznose 112,42 mil odnosno 51,4% planiranih sredstava. U odnosu na isto razdoblje 2024. godine veći su za 11,3%.

*Rashodi za zaposlene* iznose 70,59 mil EUR što je na razini 47,2% planiranih sredstava. U odnosu na isto razdoblje 2024. godine veći su za 8,7% odnosno za 5,67 mil EUR što je najvećim dijelom rezultat povećanja plaća i ostalih materijalnih prava temeljem Kolektivnog ugovora.

*Materijalni rashodi* iznose 38,47 mil EUR odnosno 58,1% plana za 2025. godinu, a u odnosu na isto razdoblje prethodne godine veći su za 24,4%. U strukturi materijalnih rashoda za promatrano razdoblje 69,0% odnosi se na rashode za materijal i energiju i rashode za usluge koji se najvećim dijelom odnose na rashode vezane za redovno i izvanredno održavanje željezničke infrastrukture te održavanje zgrada i opreme. *Naknade troškova zaposlenima* iznose 3,00 mil EUR i u odnosu na isto razdoblje prethodne godine manji su za 2,9%. *Ostali nespomenuti rashodi poslovanja* izvršeni su u ukupnom iznosu 8,83 mil EUR od čega se na troškove sudskih postupaka odnosi 5,35 mil EUR i na doprinose za korištenje gradskog zemljišta i vodoprivredne naknade odnosi 2,83 mil EUR. Povećanje troškova za sudske postupke odnosi se na troškove po pravomoćnoj sudskoj presudi HŽ Putničkog prijevoza zbog pretrpljene štete nastale u izvanrednom događaju iskliznuća nagibnog vlaka u mjestu Rudine iz 2009. godine.

U prvom polugodištu 2025. godini *Financijski rashodi* iznose 2,61 mil EUR i ostvareni su na razini 126,6% planiranih sredstava za 2025. godinu. Predmetno povećanje u cijelosti je rezultat povećanja *Ostalih financijskih rashoda* na kojima su evidentirane podmirene porezne obveze. U odnosu na isto razdoblje 2024. godine manji su za 44,9%.

RASHODI ZA NABAVU NEFINANCIJSKE IMOVINE

Ukupni *rashodi za nabavu nefinancijske imovine* u prvom polugodištu 2025. godine iznose 145,96 mil EUR odnosno 46,6% planiranih sredstava za 2025. godinu, od čega se na programe investicijskih aktivnosti odnosi 98,0% tj. 143,09 mil EUR.

U odnosu na isto razdoblje prethodne godine, rashodi za nabavu nefinancijske imovine veći su za 51,7% odnosno za 49,72 mil EUR.

Prema programima investicijskih aktivnosti izvršenje po programima je kako slijedi:

-       Program obnove i modernizacije pruga za međunarodni promet u iznosu od 35,84 mil EUR

-       Program obnove i modernizacije pruga za regionalni promet u iznosu od 26,95 mil EUR

-       Program obnove i modernizacije pruga za lokalni promet u iznosu od 12,95 mil EUR

-       Program obnove i modernizacije željezničkog čvorišta Zagreba u iznosu od 8,71 mil EUR

-       Program aktivnosti u funkciji infrastrukture i prometa na mreži kao cjeline u iznosu od 13,08 mil EUR

-       Izgradnja novih pruga i kolosijeka u iznosu od 45,56 mil EUR

Ukupno izvršeni rashodi za nabavu nefinancijske imovine gotovo u cijelosti (98,5%) se odnose na rashode za nabavu proizvedene dugotrajne imovine koji iznose 143,81 mil EUR od kojih se 133,71 mil EUR odnosi na građevinske objekte koji uključuju ceste, željeznice i ostale prometne objekte i građevinske objekte u funkciji željezničkog prometa. Osim navedenoga, rashodi za nabavu nefinancijske imovine odnose na rashode za:

-       Postrojenja i opremu u iznosu od 8,10 mil EUR

-       Prijevozna sredstva u iznosu od 0,32 mil EUR

-       Nematerijalnu proizvedenu imovinu u iznosu od 1,68 mil EUR

Rashodi za nabavu neproizvedene dugotrajne imovine iznose 2,15 mil EUR i odnose se na rashode vezane za otkupe zemljišta.

**RAČUN FINANCIRANJA**

**Račun prihoda i rashoda**

|  |  |  |  |
| --- | --- | --- | --- |
| **BROJČANA OZNAKA I NAZIV** | **PLAN 2025.** | **OSTVARENJE/ IZVRŠENJE 1.-6. 2025.** | **INDEKS** |
| 1 | 2 | 3 | 4=3/2 |
| UKUPNI PRIHODI | 489.464.400 | 300.496.839 | 61,4 |
| UKUPNI RASHODI | 531.511.031 | 258.386.799 | 48,6 |
| **RAZLIKA - VIŠAK/MANJAK** | **-42.046.631** | **42.110.040** | **-100,2** |

**Račun financiranja**

|  |  |  |  |
| --- | --- | --- | --- |
| **BROJČANA OZNAKA I NAZIV** | **PLAN 2025.** | **OSTVARENJE/ IZVRŠENJE 1.-6. 2025.** | **INDEKS** |
| 1 | 2 | 3 | 4=3/2 |
| 8 PRIMICI OD FINANCIJSKE IMOVINE I ZADUŽIVANJA | 30.000.000 | 5.000.000 | 16,7 |
| 5 IZDACI ZA FINANCIJSKU IMOVINU I OTPLATE ZAJMOVA | 63.115.000 | 30.140.988 | 47,8 |
| **RAZLIKA PRIMITAKA I IZDATAKA** | **-33.115.000** | **-25.140.988** | **75,9** |
| PRIJENOS SREDSTAVA IZ PRETHODNE GODINE | 84.953.850 | 110.884.548 | 130,5 |
| PRIJENOS SREDSTAVA U SLJEDEĆE RAZDOBLJE | -9.792.219 | -127.853.600 | 1305,7 |
| NETO FINANCIRANJE | 42.046.631 | -42.110.040 | -100,2 |
| **VIŠAK/MANJAK + NETO FINANCIRANJE** | **0** | **0** |  |

U prvom polugodištu 2025. godine HŽ Infrastruktura ostvarila je ukupne prihode u iznosu 300,50 mil EUR ili 61,4% planiranih, odnosno ukupne rashode u iznosu 258,39 mil EUR što je na razini 48,6% planiranih sredstava. Razlika ostvarenih ukupnih prihoda i ukupnih rashoda iskazana je kao višak u iznosu 42,11 mil EUR.

HŽ Infrastruktura je u prvom polugodištu 2025. godine ostvarila 5,00 mil EUR primitaka od zaduživanja iz kredita kreditnih institucija izvan javnog sektora. S obzirom na plan, ostvareno je 16,7% planiranih primitaka od zaduženja.

Izdaci za financijsku imovinu i otplate zajmova iznose 30,14 mil EUR, od čega se 13,37 mil EUR odnosi na otplatu glavnice kredita i 16,77 mil EUR dokapitalizaciju ovisnog društva Pružne građevine d.o.o. s ciljem financijske konsolidacije Društva.

Izdaci za financijsku imovinu i otplate zajmova ostvareni su na razini 47,8% planiranih sredstava.

PRIJENOS SREDSTAVA

Prijenos sredstava iz prethodne godine iznosi 110,88 mil EUR gotovo u cijelosti odnosi se na sredstva na posebnim računima za investicije.

Prijenos sredstava u sljedeće razdoblje na dan 30.06.2025. iznosi 127,85 mil EUR a rezultat su stanja sredstava na posebnim  poslovnim računima i promjena u stanju potraživanja odnosno obveza koja su rezultat priljeva odnosno odljeva a koje nisu utjecale na prihode/primitke odnosno rashode/izdatke.

**IZVJEŠTAJ O ZADUŽIVANJU NA DOMAĆEM I STRANOM TRŽIŠTU NOVCA I KAPITALA**

U prvom polugodištu 2025. godine, HŽ Infrastruktura je dana 23.04.2025. sklopila sljedeći ugovor o kreditu s državnim jamstvom:

|  |  |  |  |  |
| --- | --- | --- | --- | --- |
| **Davatelj kredita** | **Instrument osiguranja plaćanja** | **Iznos kredita** | **Kamatna stopa** | **Rok otplate** |
| Hrvatska poštanska banka d.d. | državno jamstvo | 30.000.000 EUR | 1,93% godišnja, fiksna | 31.12.2027. |

Predmetni kredit koristi se po revolving principu, a namjena je financiranje projekata iz EU programa kao i drugih projekata i obveza s ciljem održavanja dinamike ispunjenja financijskih obveza, a vezano za dinamiku priljeva sredstava iz drugih izvora financiranja.

Državno jamstvo izdaje se u visini kredita uvećano za kamate, naknade i ostale troškove vezane za predmetne kredite.

**IZVJEŠTAJ O DANIM JAMSTVIMA I PLAĆANJIMA PO PROTESTIRANIM JAMSTVIMA**

U prvom polugodištu 2025. godine HŽ Infrastruktura nije izdala jamstva i plaćala po protestiranim jamstvima.